qundao/data-zh-poetry huggingface dataset:
即事一首次韵祝朝奉十一丈
作者：晁補之
朝代：宋

平生交游情，獨處不可乍。
那爲一馬飲，濁水噴百馬。
弦歌高樓上，但恨知者寡。
丈人遺世心，口語儻能借。
不然抱幽璞，終歲裹幞帊。
坐令青蠅繁，暫出刑兩踝。
儒冠成自誤，歸去無屋瓦。
頼逢里中賢，築室各萧洒。
及時秫麥賤，樽酒得同把。
安能效乾沒，肩與市人亞。
居然邑里號，曾墨爲還駕。
况在竈奧間，欲恥王孫賈。
東方錢二百，得米稚啼嗄。
嘲笑坐窮辰，無肉飽伏假。
尚聞剝啄聲，聊復屣屐迓。
子常妙工詩，蘇李掩曹謝。
有時醉酕醄，大笑翻盞斝。
倒床鼻息惡，喚起對殘灺。
復古志尚奇，衆競方獨暇。
捫蝨與人言，豈不逢譴訝。
崇朝潔腹坐，往往食旁舍。
子固業少成，議論媲風雅。
嘗聞莊生說，乃慕巨魚化。
平居似晏子，志念能自下。
而我獨迂疏，通人所譏駡。
正頼觴詠中，得意自陶寫。
留連接清晤，欲起不能罷。
是時春雨餘，桑密鳩鳴野。
城隅園圃近，款段亦時跨。
便恐百卉闌，晼晚侵朱夏。
人生形骸累，未免俗情詐。
此理豈外求，猶煩詹尹卦。
清風穆然在，如渴啗甘蔗。
況我自散材，谷口躬耕者。
去年秋不在，匏瓠緣庭架。
低回迫榮利，妻子憐王霸。
橫經亦彊顔，己取或人捨。
但慮宰我愚，松柏談三社。
翛然一室內，黄卷開佳話。
尺璧競寸陰，寧復當論價。
吟哦愁肝腎，蟋蟀吊長夜。
鄙俚頗近情，持用自悲詫。
功名與道義，熊掌偕魚炙。
二事良難兼，夫子賢點也。
即事呈閎中順之二年兄二首·其一
作者：晁補之
朝代：宋

蠖軒屈首詩書人，自喻適志非求伸。
聞蟬熟寐白竹簟，見客一整烏紗巾。
語言無味窮鬼志，香火有緣居士身。
明年得去不汲汲，種竹待筍猶須春。
即事呈閎中順之二年兄二首·其二
作者：晁補之
朝代：宋

吾兩同年俱可人，平生一爲知己伸。
何由利口似虎圈，應不拭吐煩龍巾。
卜鄰只約二三子，看山擬分千百身。
綠鬢哦詩欲成雪，朱顔得酒尚能春。
原上
作者：晁補之
朝代：宋

閉門遺日月，原上感年華。
久旱無場藿，重陽有野花。
蕭蕭幾家靜，脈脈一歧賒。
向晚悠然去，秋風馬尾斜。
及第後將謁告先歸留贈成甫
作者：晁補之
朝代：宋

還家消息約薔薇，眼看薔薇日日稀。
不踏龍頭遊碧落，君恩許伴晚鶑歸。
及第東歸將赴調寄李成季
作者：晁補之
朝代：宋

先輩觀濤滄海口，長嘯橫槎拂牛斗。
野人醉著夢游天，九門歷盡驚復還。
嘈嘈廣樂猶盈耳，出門依舊重人間。
不知先輩今何往，仙標玉骨天應賞。
千里東歸暮景清，桑麻暗地日銜城。
黄金宮闕初回望，青草恩袍偶自榮。
歸來澣濯親甘旨，却歎京塵誤遊子。
家人飯黍慰辛勤，鄰媼壺漿佐歡喜。
君不見馮驩一劍星闌干，短歌慷慨不堪彈。
男兒得意貴穎脫，功名有分勞躋攀。
折腰正爲五斗米，得飽約君尋故山。
叔與戲云謂我窮我嘗傷食從而嘲之
作者：晁補之
朝代：宋

羊踏胸中昨夜蔬，不應捫腹怪如壺。
婦家得餔猶須忍，莫索檳榔笑爾臞。
古陽關·陽關引
作者：晁補之
朝代：宋

暮草蛩吟噎。暗柳螢飛滅。空庭雨過，西風緊，飄黃葉。卷書帷寂靜，對此傷離別。重感嘆、中秋數日又圓月。沙觜檣杆上，淮水闊。有飛鳧客，詞珠玉，氣冰雪。且莫教皓月，照影驚華髮。問幾時、清尊夜景共佳節。
句·其一
作者：晁補之
朝代：宋

短棹孤飛誇寥廓，洪濤高卧看星辰。
句·其三
作者：晁補之
朝代：宋

山色不違人，嵌滿千家窗。
句·其二
作者：晁補之
朝代：宋

閩侯貢璧琢蒼玉，中有掉尾寒潭龍。
句·其四
作者：晁補之
朝代：宋

日月中人照與芬。
同劉景文登大安閣
作者：晁補之
朝代：宋

劉侯先將軍，忠義當代顯。
喑噁指戎虜，却走自相踐。
西坡坐首鼠，勢蹙不得免。
天憐壯士窮，有子如此鮮。
清時鑄農器，文字正須勉。
行吟畔牢愁，憤悱亦足遣。
時來躡雲梯，仰視天宇展。
下俯河兩涯，牛馬細不辨。
達生匪行怪，未用驚邑犬。
官閑尚數臨，閟澤要清淺。
同張子望顔伯儀上關納凉
作者：晁補之
朝代：宋

高閣無風華屋熱，正午四鄰還往絕。
張侯不厭過市煩，呼我柳隄鳴躞蹀。
城如虯背卧逶迤，城上戍樓虬白鬐。
一水貫來深宛轉，萬家圍去綠參差。
囂塵塞眼那能避，未暇解衣聊埽地。
可憐繫馬著垂楊，可憐臺榭對池塘。
無限芳洲生杜若，芙蓉菡萏倚新粧。
鴛鴦相對鸕鷀舞，飛去黄鸝獨無語。
登槃未用伐蛟鼉，苦菜黄瓜亦堪數。
張侯河目須垂膺，齒如明玉嚼寒冰。
未須坐上白羽扇，談言自足驅青蠅。
司業高情勿寂莫，仲宣從軍良可樂。
欲看詩句出嵌崆，更饒酒量開磅礴。
廣文憔悴獨何人，男兒三十四方身。
相逢得意吐然諾，俸二百錢終不貧。
野橋傴僂風吹髮，徙倚門關臨嵽嵲。
江湖平日憶蘇侯，更詠夕陽明觀闕。
人語喧喧未聽回，木蘭晚放水萍開。
黄昏下馬天似漆，急雨傾屋翻狂雷。
同文潛送况之諫議十四丈守潞過成季作
作者：晁補之
朝代：宋

午投李同年，下馬汗如洗。
城南迫送客，雖懶聊爾耳。
出門繚陂陼，白鳥起深葦。
佛宮橫晚霽，窈窕間一水。
借問客何人，諫垣有直氣。
吾人浮丘伯，聊可與把袂。
如此邂逅何，得酒亦佳事。
官閒猶有守，旋折窘六轡。
可憐千紅蕖，的皪姹晚市。
便當夙駕行，秋風如箭駛。
同李主簿叔文飲北莊
作者：晁補之
朝代：宋

蕭條蓐收窮，疏樹失穠紺。
北風動地起，雲攬紅日暗。
李君邀我游，餚蔌治寒檐。
相携二三子，欻若符節勘。
愧非谷口隠，佳會良可暫。
茅堂兀四壁，誰識此意淡。
古徑無俗尋，陳編有幽瞰。
一聆君子語，粱肉幾厭啗。
歸來馬河北，寂寞晚舟纜。
吾生事逃伏，優游亦何憾。
同柳戒之夜過三學院
作者：晁補之
朝代：宋

步月尋溪過佛齋，溪邊石蘚溼芒鞋。
虛窗獨卧聽松竹，半夜一山風雨來。
同楊希仲吳子進李希孝張景良北關納凉晚過大安寺
作者：晁補之
朝代：宋

君不見少陵翁，昔時亦厭在泥滓，青鞋布襪翁自喜。
上關流水入城來，青蘋之末風未已。
駕言出游我無酒，張侯爲致尊中旨。
可憐築室甯封池，下有千房并萬蕊。
官曹十九民事聒，況乃坐堂環榜捶。
揚波沐髮安在哉，我曹官冷奚不來。
日長飛鳥困塌翼，龜出仰喙魚張腮。
南箕不哆少女默，焦暍坐恐昆蟲猜。
楊君嘗攬轡，獨出無把袂。
古藏大般若，中天立華厦。
同游得吳李，張子亦予社。
登臨物色爲我豪，長空吹雨來蕭騷。
原爲起伏河出沒，霧作吞吐山卑高。
君不見幕中羣公府曹掾，清談接武金閨彥。
平明趨府罷亭午，寧有食頃坐閒燕。
我曹放意誠崛奇，王事鞅掌慙周詩。
嵇康不堪章服裹，此事恐得通人嗤。
李侯挽我未宜下，世間一笑如此寡。
鄙夫敢慕從事賢，少日采薪勤兩肩。
草玄亦投閣，醉者墜不愕。
安能學丁君，高舉似黄鶴。
一廛平生事，百壺中慮廓。
且當俛仰宇宙間，子欲觀海須觀瀾，所思安在良阻艱。
李侯有嘉意，語若繭緒曳。
不應開口煩睥睨，愛身爲物太早計。
同畢公叔飲城東
作者：晁補之
朝代：宋

西城昔相值，桃初兩三紅。
翩翩騖長陌，春風搖馬鬃。
後君歸幾日，游絮已濛濛。
解鞍不待憩，相命古原東。
芍藥雖俗花，狂姿幸時供。
平生於知己，千過不一逢。
感君欲開口，清洟出霑胸。
君如陶淵明，不爲五斗恭。
胡爲青綸上，朱墨紛外蒙。
棄官能從我，短後追田翁。
銅斗釀秫麥，竹枝弋鳬鴻。
何必悲無衣，縕黂聊御冬。
九辯太高潔，五噫苦羈窮。
置此無滑和，天情反其中。
市藥非市名，名聞藥何庸。
十漿饋五漿，猶畏聞者從。
如何酆城畔，夜夜生長虹。
同魯直和普安院壁上蘇公詩
作者：晁補之
朝代：宋

畏暑聊尋寺，追凉故遶池。
雨園鳩喚婦，風徑燕將兒。
散篆縈簾額，留雲暗井眉。
龍蛇動屋壁，知有長公詩。
同魯直文潛飲刑部杜君章家次封丘杜觀仲韵
作者：晁補之
朝代：宋

廷尉風流才絕塵，最憐高髻歌陽春。
兩鬟亦解倚瑟語，催送花前紅袖舞。
黄張翰墨海內名，席上生風清夏宇。
封丘自倚筆勢豪，不怕當筵賦鸚鵡。
對酒含情古所憐，樂事幾時如過雨。
阮公鑪邊不擬歸，陸郎班騅無用嘶。
長燈照出簾幙外，缺月墮落藩牆西。
斗酒雙魚何足貴，李侯氣許山東吏。
正須新麵雜青槐，千里紫蓴江上來。
長船刻玉流霞動，快引不須帆櫓送。
自作新詞碧牡丹，箸擊盃翻釵墜鳳。
芍藥佳名聞昔人，滿插不辭歸帽重。
倒床任作鼻鳴雷，屋上啼烏還喚夢。
吳松道中二首·其一
作者：晁補之
朝代：宋

停舟傍河滸，四顧盡荒原。
日落狐鳴冢，天寒犬吠村。
繫帆凌震澤，搶雨入盤門。
悵望夫差事，吳山閟楚魂。
吳松道中二首·其二
作者：晁補之
朝代：宋

曉路雨蕭蕭，江鄉葉正飄。
天寒雁聲急，歲晚客程遥。
鳥避征帆却，魚驚盪槳跳。
孤舟宿何許，霜月繫楓橋。
呈文潛
作者：晁補之
朝代：宋

無計河西尋杜家，海棠空詠去年花。
煩君爲謝郭少尹，欲買纏頭迎犢車。
呈曹子方
作者：晁補之
朝代：宋

曹子金門等陸沉，壯年裘馬四方心。
檄傳白羽從沙井，詩寫紅巾遍武林。
兵甲胸中無敵國，絲桐世外有知音。
相逢不飲何爲者，祗作寒廳擁鼻吟。
呈毅父提刑
作者：晁補之
朝代：宋

不酌公榮有意哉，可能元亮此公儕。
但讀離騷政須酒，不應須爲菊花來。
和二叔父少監入館見賜詩
作者：晁補之
朝代：宋

楩柟要是晚方成，雄朔遺風世共驚。
屑去未驚容必去，逃名還自得高名。
歌行元白辭濤壯，書畫鍾王筆勢精。
乘馬輜車何足算，不將稽古愧桓榮。
和文潛二首·其一
作者：晁補之
朝代：宋

阮籍空貪步兵酒，陽城猶戀集賢書。
飽知世事非人力，可是因玄更泊如。
和文潛二首·其二
作者：晁補之
朝代：宋

索米强知當世策，種芝欲訪隠人書。
未應只有鄰邦約，投老相看事事如。
和文潛期飲大尹穆父家兼呈尹
作者：晁補之
朝代：宋

野人骯髒無與鄰，世人共笑子獨親。
沛然有餘不矜飾，我亦謂子誠可人。
萬魚噞喁困復却，看子撇捩黄金鱗。
人甘如醴飲者醉，我獨蜇口如薑辛。
淮南歸來兩鬢雪，閉門自不羞甑塵。
無衣可換江頭醉，有誰肯載樽中醇。
愧慚救渴京兆尹，空缸尚可供十巡。
放言與子一傾倒，非子畏人嫌我真。
府中貴人玉比德，堂下和氣天回春。
醉人多忤貴人恕，來呼莫憚衝泥頻。
和文潛試院道舊
作者：晁補之
朝代：宋

璧月照歌淮上舫，姚花引醉福昌城。
何如閶闔門西北，卧聽秋風枕畔聲。
和東坡先生梅花三首·其一
作者：晁補之
朝代：宋

霜晴十月玉溪村，見梅開早客迷魂。
山阿若有人含睇，跂望不到霜煙昏。
東西野寺通兩徑，上下竹籬開一園。
落身麴糵盆盎裏，晨坐對花無酒溫。
歸來山月照玉蕊，一盃徑卧東方暾。
羅浮幽夢入仙窟，有屨亦滿先生門。
欣然得句荔支浦，妙絕不似人間言。
詩成莫歎形對影，尚可邀月成三樽。
和東坡先生梅花三首·其三
作者：晁補之
朝代：宋

梅花落盡上饒村，腸斷子規啼月魂。
慰人獨有白玉蕊，不到窗前只醉昏。
坐罏環甕不舉首，浮花浪蕊空滿園。
海山有客心似水，揮麈自散炎洲溫。
松風亭下亦如夢，不見枝雪流初暾。
孫登一絃百韵足，有山便足同蘇門。
似聞對客但長嘯，獨謂此花終日言。
一篇尚可三致志，聽人酌去如衢樽。
和東坡先生梅花三首·其二
作者：晁補之
朝代：宋

幽閑合出昭君村，芳潔恐是三閭魂。
無人嶺上更儇好，不與俗花名合昏。
蒼官森出劍珮列，甲夫密裹旗槍園。
數株臨水欲仙去，一笑向人如玉溫。
火維草木百名字，十月不冷常炎暾。
同心紫蒂宜上苑，啄人虎豹司九門。
借令驛使能遠致，要比桃李終無言。
豈惟千里共明月，亦可千里同芳樽。
和歐陽宣德經野步
作者：晁補之
朝代：宋

遡風何敢祝淮神，青律飛灰氣自醇。
顧我衰容唯殢酒，因君佳句始知春。
山中桂子年年好，觀裏桃英日日新。
延對彤廷須努力，詹生學問及昌辰。
和洛筍小發
作者：晁補之
朝代：宋

叔夜青山肯長往，不應石髓化山堅。
君會籜龍纔小發，恐君心未老伊川。
和王仲甫病暑
作者：晁補之
朝代：宋

吳邦憚暑如蜂蠆，河曲還遭長日曬。
蔗漿金碗頼蠲煩，內託潛陰數爲敗。
黄昏乍快風吹髮，驅拊蚊虻坐明發。
青衫主簿氣如雲，茂陵無事悲消渴。
茫洋河伯何爲者，兩涘無因辨牛馬。
何生狂夢涸歸墟，喉舌湯湯未勞瀉。
能來一嗽華池津，七椀清風立有神。
更尋齒下微妙訣，遣君體適仍魂平。
案頭白紙如堆雪，人事紛紛日將月。
與君未遇尤四時，利害相磨生內熱。
和王定國二首·其一
作者：晁補之
朝代：宋

可憐好月如好人，我欲招之入窗戶。
人言明日當大暑，君看繁星如萬炷。
想君映月讀書時，清似列仙臞不肥。
我正甘眠愁日出，朝騎一馬暮還歸。
和王定國二首·其二
作者：晁補之
朝代：宋

還朝便與山水疏，只有此月隨吾居。
莫論人隔十日面，猶勝犬傳千里書。
清虛有物濯煩暑，藤床對月如對雨。
賦成鴻雁入周詩，未覺宣王似吾主。
和王定國見寄
作者：晁補之
朝代：宋

請說當年王武子，淮南別乘謫仙人。
自從金馬還通籍，直恐瓊花便不春。
遺愛誰方府中步，舊時獨埽壁間塵。
平山送目思公子，自許詩成覺有神。
和王拱辰觀梨花二首·其一
作者：晁補之
朝代：宋

海棠十韵詫芬芳，慚愧梨花冷似霜。
頼有樂天春雨句，寂寥從此亦馨香。
和王拱辰觀梨花二首·其二
作者：晁補之
朝代：宋

壓沙寺裏萬株芳，一道清流照雪霜。
銀闕森森廣寒曉，仙人玉仗有天香。
和石明叔喜雪
作者：晁補之
朝代：宋

解凍南風故未薰，六英先歲舞車塵。
盡消日觀千巖雪，初破江梅一萼春。
立召金閨通籍客，更呼花艷大堤人。
使君日飲無功業，同樂何妨亦爲民。
和答曾敬之秘書見招能賦堂烹茶二首·其一
作者：晁補之
朝代：宋

玉泉吟鼎月隳輪，姑射風標兩絕塵。
只欠何郎窗畔雪，戎葵爲我作餘春。
和答曾敬之秘書見招能賦堂烹茶二首·其二
作者：晁補之
朝代：宋

一碗分來百越春，玉溪小暑却宜人。
紅塵它日同回首，能賦堂中偶坐身。
和縉雲守關彥遠浮山作
作者：晁補之
朝代：宋

廣陵形勝昔所聞，崑岡作軸江爲門。
西來蜀道從萬里，伏堆藏阜爭崩奔。
盤挐蹙踏得江住，精鐵一畝巋然存。
半潛屋牖半出戶，鼉龜見背熊羆蹲。
我行平地是絕頂，歎息但以指爪捫。
誰言一水限南北，壅遏勢極逾騰騫。
不然安得江南之山踴躍出，中流浮玉猶崷崒。
操權高視競瓜分，島夷索虜何煩述。
木蘭水調更淒涼，延和小語尤蒼猝。
周公卜雒貴坦平，亦言有德易以興。
真人龍飛狐兔窘，御營周塹壓蕪城。
大明寺中老竹在，九曲池上新荷生。
君胡聞此不數往，地中頑礦煩嘲評。
自言家世西湖側，慣聞洗土開南屏。
欲空息壤發幽秘，河曲定笑勞精誠。
君不見珊瑚玲瓏石上吐，海底有山那可睹。
和胡戢七首·其一
作者：晁補之
朝代：宋

達則經綸隠著書，昔人於此孰親疏。
王通持底答楊素，汾曲先人有敝廬。
和胡戢七首·其七
作者：晁補之
朝代：宋

少時豪氣恨沉淪，繆意詩書可庇民。
長笑壯年無一事，微吟只有故人親。
和胡戢七首·其三
作者：晁補之
朝代：宋

聞說歸心已浩然，蘇門况有子雲廛。
廣文不去慚官長，繫馬堂階要酒錢。
和胡戢七首·其二
作者：晁補之
朝代：宋

相逢樽酒未辭深，握手盱眙十載心。
車馬凄凉人夜別，出門落月與橫參。
和胡戢七首·其五
作者：晁補之
朝代：宋

時平未用入山深，歲晚何妨木秀林。
聞說熊羆參後乘，可容牛下有哀吟。
和胡戢七首·其六
作者：晁補之
朝代：宋

千首清詩競夜長，真成蝴蝶爲春忙。
莫教流落人間少，雷電它時下取將。
和胡戢七首·其四
作者：晁補之
朝代：宋

住近蘇門有白雲，閉關却埽道逾尊。
相逢不語忽長嘯，今日豈無人姓孫。
和蘇翰林題李甲畫雁二首·其一
作者：晁補之
朝代：宋

畫寫物外形，要物形不改。
詩傳畫外意，貴有畫中態。
我今豈見畫，觀詩雁真在。
尚想高郵間，湖寒沙璀璀。
冰霜已凌厲，藻荇良瑣碎。
衡陽渺何處，中沚若煙海。
和蘇翰林題李甲畫雁二首·其二
作者：晁補之
朝代：宋

蕭條新湖秋，霜落洲渚潔。
蓮垂蘭杜死，菖莆見深節。
慘澹沙礫姿，清波侶群鴨。
往時吳興守，看畫憶苕霅。
爲儀尚不污，孤高比雲月。
聞在雪堂時，滿堂唯畫雪。
和關彥遠秋風吹我衣
作者：晁補之
朝代：宋

海中群魚化黄雀，林烏移巢避歲惡。
鄴王城上秋風驚，昔時城中鄴王第，只今蔓草無人行。
但見黄河咆哮奔碣石，秋風吹灘起沙礫。
翩翩動衣裳，游子悲故鄉。
忽憶若耶溪頭，采薪鄭巨君。
南風溪頭曉，北風溪頭昏。
一行作吏，此事便廢。
夢中葉落，覺有歸意。
歸歟歸歟，吾黨成斐然。
君今生二毛，我亦非少年。
胡爲車如雞栖鄴城裏，朝風吹馬鬃，暮風吹馬尾。
與人三歲居，如何連屋似千里。
我則不狂，曾謂吾狂。
不吾知，亦何傷，安能戶三尺喙家一吭。
人亦有言，人各有志。
吞若雲夢者八九，長劍耿介倚天外。
有如陳仲舉，庭宇亦不治。
吾乃今知貴不若賤無憂，富不若貧無求。
負日之燠吾重裘，芹子之飫吾食牛。
心戰故臞，得道故肥。
吾封侯，匹夫懷璧將誰尤。
歸歟歸歟，豈無揚雄宅一區。
舍前青山木扶疏，舍後流水有菰蒲。
今我不樂日月除，尺則不足寸有餘。
七十二鑽莫能免豫且，無所可用乃有百歲樗，龔生竟夭天年非吾徒。
和關彥遠雪
作者：晁補之
朝代：宋

春雨翻成雪，朝罏未覺炎。
拂檐驚乍響，綴袖喜初霑。
庭薄寧堪跡，空繁詎可瞻。
正憐風共起，終恨雨同漸。
疏箔光來細，重扉氣入嚴。
形容樗櫟隠，意象岱嵩添。
孤潔憐牆仞，虛明快屋檐。
棲枯偶猜蝶，穿隙暫疑蟾。
詩案閑飄楮，粧帷誤洒奩。
縈盈仙縷結，瑣屑女針銛。
屐上長干足，頤間甪里髯。
手龜良欠藥，膚粟重遭爓。
池憶秦龍死，河懷漢馬潛。
三章滿嘗吊，兩騎望能占。
有德羣污化，無威衆動恬。
堅凝我無必，皎潔爾何嫌。
僵卧安非介，甘餐武亦廉。
妍辭犬子簡，拙興客兒鹽。
摶作隋珠燦，垂爲紂箸尖。
公車貧笑跣，洹水夢憂殲。
氅鶴清宜繞，衣狐窶莫兼。
且當除諷渴，未暇怯樵痁。
戒婢當遲埽，呼奴更出覘。
攬來真可數，消去豈堪拈。
便洗埋灰釜，行操割畝鐮。
它時玄尚白，今歲突應黔。
漕府君黄綬，儒宮我絳幨。
寒吟無與律，貧病不須砭。
玉飯流脂滑，金羹割尾纖。
山陰子猷興，歸去爲誰淹。
和關承議彥遠水樂
作者：晁補之
朝代：宋

上盆五尺高，下盆二尺廣。
咿呦蟻穴間，飛瀑一線響。
關侯初爲此，避世挹蕭爽。
晁子亦欣然，閉戶穿瓦盎。
虛堂一畝靜，純白四隅敞。
中央渾沌胚，鯈忽所求往。
鑿竅令語言，豈但一成兩。
危峰下俯瞰，石井黝然仰。
奔泉决眥落，慘澹陰壑想。
明珠溢盤盂，白露溼塵坱。
聲音通大道，斷竹自誰賞。
何曾戛擊闌，缾缶日夜長。
初疑風隕籜，驟雨來莽蒼。
乍似酒落槽，夜枕聽惚恍。
鳴禽雜啁哳，物鬽亂肸蠁。
相依欠林樾，見蔽頼帷幌。
范侯驚側耳，李令笑抵掌。
張侯助我懶，不憶稅歸鞅。
雲間余仲弟，聊可樂吾黨。
中和非外物，此理未宜罔。
相勸戒勿傳，名字遍天壤。
撞鍾鼎食事，老罷不知饗。
但怪一世狂，端如轉車輞。
能來解幅巾，爲子濯泚顙。
和雒酒十二弟見降羌赴闕
作者：晁補之
朝代：宋

二鳥蒙恩豈有知，車書混一是昌期。
知君不化伊川祭，右倚門牆恐見麾。
和顔隨飲酒
作者：晁補之
朝代：宋

樊山夜漲河鳴鼓，奎火占中知溽暑。
顔闔居鄰胡子都，共喜夏麋登宴俎。
參軍河北主簿南，騎馬相逢不相語。
市西老屋斷人居，自覺天風生廣宇。
青菅席坐土階溼，黄綆汲泉塼井古。
翩翩後至王將軍，開口相投律呼呂。
丈夫得意吐然諾，盃酒形骸安足數。
露頂張顛且勿幘，起舞我能先衆客。
二豪禮法空是非，一斗三盃眼方白。
中虛嘔冷腹橫絙，汗如槁壤朝陽蒸。
咈然煩厭暫莫遏，飲蛇不省疑吞繩。
豨苓卷桂導停飲，兩日不咀公厨冰。
長篇忽聽鳳皇曲，却似半嶺逢孫登。
君家鐺勺還應洗，須我下床仍食美。
西池何似漢江長，誰使蒲萄變新泚。
醉捉蟹螯攣五指，吏部拍浮非在水。
抱琴寧復待招邀，昨夜雨凉孤興起。
金丹定有換腸藥，不用俗醫論表裏。
喜文潛自淮南歸招飲西岡呈坐客
作者：晁補之
朝代：宋

春回三楚冰生漪，銀臺春夢歸心馳。
莫言上水百丈苦，淮渚東風一月期。
都城經春雪蔽地，百花不放須君至。
清晨一紙國門書，走馬蓬壺下直初。
保康橋頭燈照夜，我馬鳴嘶向君馬。
得君豈但官局同，卜鄰况近南城下。
文詞翊善知名久，丈人令德于公後。
同年廖李芸省郎，吳門隠尉身姓張。
平時花發值此客，隨分東牆有春色。
宮壺賜酒玉流巵，請君但作留春詩，人生身外安所知。
爲君借舞杜廷尉，對花有酒那不醉。
喜朝天·踏莎行
作者：晁補之
朝代：宋

眾芳殘。海棠正輕盈，綠鬢朱顏。碎錦繁繡，更柔柯映碧，纖搊勻殷。誰與將紅間白，採熏籠、仙衣覆斑斕。如有意、濃妝淡抹，斜倚闌干。夭饒向晚春後，慣困欹晴景，愁怕朝寒。縱有狂雨，便離披損，不奈幽閒。素李來禽總俗，謾遮映、終羞格疏頑。誰採顧，斜風教舞，月下庭間。
四客各有所長
作者：晁補之
朝代：宋

黄子似淵明，城市亦復真。
陳君有道舉，化行閭井淳。
張侯公瑾流，英思春泉新。
高才更難及，淮海一髯秦。
國子監暮歸
作者：晁補之
朝代：宋

杖屨清晨往，縑囊薄暮歸。
閑官廳事冷，蝴蝶上階飛。
坐進庵
作者：晁補之
朝代：宋

海魚水擊三千里，决起還須九萬程。
坐進庵中纔一步，初無行處若爲行。
壓沙觀梨
作者：晁補之
朝代：宋

鄴城旁缺通清溝，城南之水城中流。
白沙漲陸最宜果，萬梨壓樹當高秋。
去年花開往獨晚，不見瓊苞腸欲斷。
隆冬騎馬傍高原，却恨枯枝寒日短。
忽然變化何處來，一夜東風吹雪滿。
晴川極望百畮開，三山銀闕正崔嵬。
雜花不容一朵間，照眼冷艷雲爲堆。
堂中置酒對己好，千葩萬蕊誰能繞。
暖景氤氳一片忙，蝴蝶飛來落青草。
人間浩蕩看春光，豈徒田獵心發狂。
向人慘澹迫歸興，落日峴山催羽觴。
故園桃李春蹊沒，惜哉拔去無奇術。
明日重尋儻可期，暴雨流階不能出。
夏夜雨意
作者：晁補之
朝代：宋

凝雲遮漢月不舒，微電時照東南隅。
風條不動柱礎溼，初夜深砌吟螻蛄。
夏季
作者：晁補之
朝代：宋

夏季百果繁，兔葵亦成實。
獨有野石榴，幽花時熠熠。
熠熠非獨好，芳榮頼午日。
翩翩彼白蝶，彷彿粗采挹。
睡餘起對此，嘉興亦蕭瑟。
良非阡陌麗，敢競陽春出。
無言以成蹊，上愧桃李質。
幸當飽霜餘，萬顆富君室。
外舅杜寺丞永城守水作詩寄呈
作者：晁補之
朝代：宋

雪消冰動看通津，草長江南岸岸春。
莫唱龍舟五更曲，揚州楊柳解愁人。
夜合花
作者：晁補之
朝代：宋

百紫千紅，佔春多少，共推絕世花王。西都萬家俱好，不為姚黃。謾腸斷巫陽。對沈香、亭北新妝。記清平調，詞成進了，一夢仙鄉。天葩秀出無雙。倚朝暉，半如酣酒成狂。無言自有，檀心一點偷芳。念往事情傷。又新豔、曾說滁陽。縱歸來晚，君王殿後，別是風光。
夜聞慎思吟諷
作者：晁補之
朝代：宋

疏林小雨月朧明，商頌琅琅半夜聲。
鄧子弓强殊未發，欲馳桑本犯堅城。
大孤山祠
作者：晁補之
朝代：宋

江吞湖卷氣俱豪，崛起孤峰百仞高。
歸爲嬋娟買絲屨，却應還我所忘刀。
大風過彭浪磯
作者：晁補之
朝代：宋

山束江窮方崒起，江盤山過却重回。
無風此水常呼洶，正用風狂水鬭來。
失調名
作者：晁補之
朝代：宋

殘臘初雪霽。梅白飄香蕊。依前又還是，迎春時候，大家都備。灶馬門神，酒酌酴酥，桃符盡書吉利。五更催驅儺，爆竹起。虛耗都教退。交年換新歲。長保身榮貴。願與兒孫、盡老今生，祝壽遐昌，年年共同守歲。
奉答文潛戲贈
作者：晁補之
朝代：宋

倦游年少憶安巢，歸夢嘗慚斷織刀。
老去周顒雖有婦，黄經對几夜騷騷。
好事近
作者：晁補之
朝代：宋

歸路苦無多，正值早秋時節。應是畫簾靈鵲，把歸期先說。就中風送馬蹄輕，人意漸歡悅。此夜醉眠無夢，任西樓斜月。
好事近
作者：晁補之
朝代：宋

絲管鬧南湖，湖上醉遊時晚。獨看小橋官柳，淚無言偷滿。坐中誰唱解愁辭，紅妝勸金盞。物是奈人非是，負東風心眼。
好事近
作者：晁補之
朝代：宋

風雨過中秋，愁對畫簾銀燭。那更氣遲節晚，負重陽金菊。月期花信尚參差。功名更難卜。何事四時俱好，□一杯一曲。
子固席上雪得芟字
作者：晁補之
朝代：宋

新霜一夜草如芟，午酌臨軒雪點衫。
不怕夷門清著骨，故教詩句聳巉巖。
孔雀院後蒙泉
作者：晁補之
朝代：宋

檐頭山作屏當砌，石眼泉爲鏡照窗。
我亦困蒙如可擊，此泉從戶到西江。
存目
作者：晁補之
朝代：宋

詩題：和蔡天啟小詩戲無咎首句：文書盈几法筵埋。
季夏即事
作者：晁補之
朝代：宋

紅葵有雨長穗，青棗無風壓枝。
溼礎人霑汗際，蒸林蟬烈號時。
守蒲次新安西先寄府教授之道弟
作者：晁補之
朝代：宋

文章之子日翹翹，恐不能如豈有超。
助我彤襜問民俗，煩君泮水採風謠。
預知薄宦妨同處，且可清樽約屢招。
十月驅車漢函谷，冷雲高處望中條。
守蒲過洛思十歲時侍先君寓居泣涕成詩二首·其一
作者：晁補之
朝代：宋

建春門外柳依依，迸淚當年綵服嬉。
窮子更無逢父日，匿王空記看河時。
守蒲過洛思十歲時侍先君寓居泣涕成詩二首·其二
作者：晁補之
朝代：宋

先君欲築伊川意，四十年間萬事非。
他日一廛從可卜，白頭持此欲安歸。
安公子
作者：晁補之
朝代：宋

少日狂遊好。閬苑花間同低帽。不恨千金輕散盡，恨花殘鶯老。命小轡、翩翩隨處金尊倒。從市人、拍手攔街笑。鎮瓊樓歸臥，麗日三竿未覺。迷路桃源了。亂山瀋水何由到。撥斷朱弦成底事，痛知音人悄。似近日、曾教青鳥傳佳耗。學鳳簫、擬入煙蘿道。問劉郎何計，解使紅顏卻少。
安公子
作者：晁補之
朝代：宋

柳老荷花盡。夜來霜落平湖淨。徵雁橫天鷗舞亂，魚遊清鏡。又還是、當年我向江南興。移畫船、深渚蒹葭映。對半篙碧水，滿眼青山魂凝。一番傷華鬢。放歌狂飲猶堪逞。水驛孤帆明夜事，此歡重省。夢迴處、詩塘春草愁難整。官情與、歸期終朝競。記它年相訪，認取斜川三逕。
安陶舟中
作者：晁補之
朝代：宋

繚繞春堤去欲窮，參差煙塢到還通。
依依潤柳侵晨雨，細細吹花傍午風。
定風波
作者：晁補之
朝代：宋

跨鶴揚州一夢迴。東風佛面上平臺。閬苑花前狂覆酒。拍手。東風騎鳳卻教來。謫好伯陽丹井畔。官滿。平臺還見片帆開。上界雖然官府好。總道。散仙無事好追陪。
宮亭神甚靈云有婢名如願以借客有所求叩如願即獲神又能於湖心分風使上下各得順風故劉刪詩云回艫乘派水舉棹逐分風
作者：晁補之
朝代：宋

同舟自古無胡越，南北東西路不同。
不問宮亭借如願，只求四面與分風。
宴桃源·如夢令
作者：晁補之
朝代：宋

往歲真源謫去。紅淚揚州留住。飲罷一帆東，去入楚江寒雨。無緒。無緒。今夜秦淮泊處。
家池雨中二首·其一
作者：晁補之
朝代：宋

小池初鑿新得雨，一部鼓吹從何來。
有蟾正碧亂草色，時出汩沒西南隈。
井幹跳梁百不少，洞庭魚龍何有哉。
能歌得勝莫入月，凉夜與爾俱忘回。
家池雨中二首·其二
作者：晁補之
朝代：宋

不作太白夢日邊，還同樂天賦池上。
池上今年有荷葉，細雨游魚噞輕浪。
教兒讀易不應舉，幽人一爻吾得尚。
此池便可當長江，欲榜茅齋來蕩漾。
宿采石追懷沈丘叔父同應詔渡此今二十七年矣而叔父謝世補之方遠適泣涕成篇
作者：晁補之
朝代：宋

二十七年前應詔，黄昏同上木蘭舟。
江山依舊人琴寂，白首南遷淚迸流。
寄家人
作者：晁補之
朝代：宋

孟光家世自清芬，鴻亦幽情慕隴雲。
汲水挽車歸去好，茯苓日日長松根。
寄懷八弟三首·其一
作者：晁補之
朝代：宋

君好作官容我隠，我專築室待君歸。
古來奇特俱安用，老去疏慵自不違。
五府交書何怪密，雙林白社未嫌稀。
先君門戶觀之子，葵藿吾今遯益肥。
寄懷八弟三首·其三
作者：晁補之
朝代：宋

揚州全盛吾能說，鴨脚瓊花五百年。
忽見山光好詩軸，却思淮浦舊漁船。
柴荆故俗真虛老，松菊幽齋已重遷。
便作扶藜望衡霍，清秋隨分有風煙。
寄懷八弟三首·其二
作者：晁補之
朝代：宋

平日鴒原左右手，蟨邛前後未須論。
清秋淮上多詩句，白首籬邊近酒樽。
杜舅高情篤兄弟，先君至性厚閨門。
兩公與爾同師法，相待歸來老此園。
寄懷壽光主簿四叔父
作者：晁補之
朝代：宋

我初就學首未冠，叔父不以童兒看。
我今生年二十一，叔父晚作東州官。
側身西望不得見，淚下兩臉何汍瀾。
青春白日不照貧士屋，使我四壁長年寒。
六年兩歲從進士，晚學揚雄識難字。
貸錢乞米出都門，鼓腹吹篪入吳市。
讀書擊劍老死終，何爲古來慷慨無人知。
上有九重之青天，下有百尺之黄泥。
收聲藏熱等雷火，白楊蔓草秋風悲。
生亦不可料，死亦不可量。
荆山長號刖兩足，何如船尾歌滄浪。
我不能鉤章抉句攀俊造，又不能赤雞白狗追年少。
矯首翻腸無一言，歸去吳松學漁釣。
主簿卑官何所施，秋來兩鬢應生絲。
阿宜已冠無成事，猶憶它年冬至詩。
寄李成季
作者：晁補之
朝代：宋

聞驅傳節向秦關，何日重來玉筍班。
猶勝譙都拙司馬，苦無官况不教閑。
寄題寶應無斁鳬舄堂二首·其一
作者：晁補之
朝代：宋

賓戲令晁子，名堂無乃迂。
何爲仍負弩，祗合便飛鳬。
彭澤且市隠，太丘猶世儒。
解嘲吾亦倦，繫雁一相娛。
寄題寶應無斁鳬舄堂二首·其二
作者：晁補之
朝代：宋

弟才方濬發，兄老更疏迂。
君自軒軒鶴，吾今泛泛鳬。
何方折腰具，能作列仙儒。
鈞是亡羊事，清樽稍可娛。
富春行贈范振
作者：晁補之
朝代：宋

錢塘江北百里餘，漲沙不復生菰蒲。
沙田老桑出葉粗，江潮打根根半枯。
八月九月秋風惡，風高駕潮晚不落。
鼓聲鼕鼕櫓咿喔，爭湊富春城下泊。
君家茅屋並城樓，不出山行不記秋。
越舶吳帆亦何故，今年明年來復去。
將別歷下二首·其一
作者：晁補之
朝代：宋

來見紅蕖隘渚香，歸塗未變柳梢黄。
殷勤趵突溪中水，相送扁舟向汶陽。
將別歷下二首·其二
作者：晁補之
朝代：宋

鴛鴦鸂鶒繞漁梁，搖漾山光與水光。
不管使君征棹遠，依然飛下舊池塘。
對雪和王仲至
作者：晁補之
朝代：宋

鸞鳳交橫逐雨華，玉城銀澗共縈斜。
且看霧散千峰瘴，未覺雷驚萬谷芽。
碧落高情元物外，金閨清夢自天涯。
寧知夜半寒歌客，煙斷鄰牆四五家。
少年遊
作者：晁補之
朝代：宋

廬山瑤草四時春。煙鎖上宮門。記得南遊，偶尋飛澗，一洗庾公塵。香爐高詠君家事，文采近前人。它日騎鯨，尚憐迷路，與問眾仙真。
尾犯
作者：晁補之
朝代：宋

廬山小隱。漸年來疏懶，浸濃歸興。彩橋飛過，深溪地底，奔雷餘韻。香爐照日，望處與、青霄近。想群仙，呼我應遠，怪來須絲垂鏡。海上雲車回軔。少姑傳、金母信。森翠裾瓊佩，落日初霞，紛紜相映。誰見壺中景。花洞裡、杳然漁艇。別是個、瀟灑乾坤，世情塵土休問。
山坡陀辭
作者：晁補之
朝代：宋

山坡陀兮下屬江，勢崖絕兮濤波所盪如頹牆。
松鬰律兮其高百尺，旁枝虬騖葛虆之。
仰不見日兮下可依，吾曳杖兮吾僮以吾之書隨。
邈余望兮水中汦，頎然而長者黄冠兮羽衣。
軒頤坦腹濤石箕坐兮，石亦有趾安不危，四無人兮可忘饑。
仙人偓佺兮自言其居瑶之圃，一日一夕兮飛相往來不可數。
使其開口而言兮，豈惟河漢無極驚余心。
默不言兮，蹇昭氏之不鼓琴。
憺將翔兮山海，與日月兮常在。
若有聞兮夢中仇池我歸路，此非小有兮噫乎何以樂此而不去。
昔余遊於葛天氏兮，身非陶氏猶與偕乘。
渺莽良未可兮，僕夫悲余馬懷。
聊逍遥兮容與，晞余髮兮蘭之陼。
余論世兮千載一人猶並時，歧又有歧兮余行詰曲欲知余者希。
峨峨洋洋余方樂兮，譬余擊舟於水。
魚沉鳥揚亦不知，何必每念輒得應余若響，坐有如此兮人子期。
己卯六月赴上饒之謫醇臣以詩送行次韵留別
作者：晁補之
朝代：宋

小雅思深志不悲，反騷未與昔人違。
五車謾苦君何益，三徑都荒我未歸。
要過香罏䨥履步，却從彭蠡一帆飛。
它年笑向張公子，應带煙霞滿客衣。
廬山
作者：晁補之
朝代：宋

丹碧沉沉虎豹閑，松幢引度九重關。
人間未覺渾無路，天上還驚更有山。
瑶草紅泉供挹酌，金風白露送躋攀。
良游自歎平生誤，便作歸來鬢已斑。
廷賢求賦先春亭
作者：晁補之
朝代：宋

築圃名亭盡可人，東皋百卉故先春。
丘原滿目皆安在，桃李成蹊又一新。
薙草煩君開蔣徑，漱醪容我著陶巾。
青門瓜好平生事，欲遣朱轓便卜鄰。
建除體二首答黄魯直教授·其一
作者：晁補之
朝代：宋

建策移漢都，奉春緣衣布。
除地願見公，及以舍人故。
滿船載明月，且復酌清酤。
平旦襏襫出，牛羊下來暮。
定境要兩言，出處非並趣。
執臂欣逢迎，秋蘭在堂下。
破甑雨生衣，蹇不改茲度。
危莫如人心，難莫如行路。
成事安得悔，來者其可悟。
收拾不須陳，千言一棄屨。
開門見井市，終歲紛遑遽。
閉門面牆壁，少日豐暇豫。
建除體二首答黄魯直教授·其二
作者：晁補之
朝代：宋

建鼓求亡子，初昧學所之。
除去日月多，及此歲未遲。
滿國和巴人，若士誰與知。
平陸不推舟，客行當來茲。
定居厭屋廬，風雨勞所思。
執鞭慕昔人，孰與並此時。
破裘不御冬，要假完腋裨。
危言則來詬，慎密又逢譏。
成德尚如是，薄志安能期。
收聲復藏熱，雷火忽然微。
開口且復歡，是事置勿推。
閉眼可內視，獨復不自爲。
弋陽道中
作者：晁補之
朝代：宋

千日千程不厭行，一丘一壑可憐生。
常憂束縛名韁死，鬭健尋山却稱情。
張傑以龍茶換蘇帖
作者：晁補之
朝代：宋

寄茶換字真佳尚，此事人間信亦稀。
它日封厨失雙牘，應隨癡顧畫俱飛。
彥魯𡾁字號卷余擢爲開封第三用彥魯韵
作者：晁補之
朝代：宋

寂寂醒醒誰得知，萬重故紙壓須彌。
不緣饒舌豐干道，拾得山間底小兒。
徑山
作者：晁補之
朝代：宋

盤崖繞壑步步高，僕痡馬乏游人勞。
五峰崛起干雲霄，衆山奔走爭來朝。
我行直欲犯星杓，意徹絕頂纔山腰。
松間鳥語如我招，仰見白塔當林梢。
檐携上下若桔槹，路窮飛樓鬰岧嶢。
欽翁未來蔽菅茅，山精木怪讙游傲。
麏馳虺竄狌鼯跳，靈景晦昧何由昭。
忽然飛錫從江皋，窮探不憚東峰遥。
曲腰丈人白絲袍，再拜辭前風雹飄。
三百年來響鍾鐃，閩商海賈輸金刀。
直欄橫牖山周遭，晨參夜諷聲嘈嘈。
碧杉紫柏羅旌旄，客來六月忘炎歊。
明月庵前醉松醪，白雲峰頂瞰吳郊。
鵝毛一點錢塘潮，錢王宮闕如累樵。
臨之股慄精魄超，歸不得寐心搖搖。
含輝孤亭立嶢崤，此地覽景尤難逃。
五更月落禽嘲嘲，陽烏欲上海水燒。
晦明變化不終朝，倏陰忽晴狀莫描。
夜闌燈青雨飄蕭，偶坐兩客論幻泡。
探玄窮妙窺寂寥，破除世事無絲毫，不奈詩思猶强豪。
歸時日沒紅霞消，荒崖老木山蟬號。
御街行
作者：晁補之
朝代：宋

天街欲照珠簾粉。嚲轡曾相近。繁花樂事老來慵，對酒尚憐佳景。王孫年少，風流應更，無奈春愁悶。幽期莫誤香閨恨。羅帶今朝褪。月圓花好一般春，觸處總堪乘興。有人惆悵，何如歸好，相見憑君問。
御街行
作者：晁補之
朝代：宋

年年不放春閒了。今歲銜杯少。來時柳上淺金黃，歸路玉眠吹帽。惜春長似，五陵狂俊，不道朱顏老。斜煙薄雨青林杳。猶有鶯聲到。西園紅豔綠盤龍，辜負一年春好。錦城樂事，不關愁眼，何似還家早。
御街行
作者：晁補之
朝代：宋

雙闕齊紫清，馳道直如線。
煌煌塵內客，相逢不相見。
上有高槐枝，下有清漣漪。
朱欄夾兩邊，貴者中道馳。
借問煌煌子，中道誰行此。
且復就下論，驄馬知雜事。
官卑有常度，那得行同路。
相效良獨難，且復東西去。
復和定國惠竹皮枕謔句
作者：晁補之
朝代：宋

老來山水興彌深，不在長安俠少林。
它日只爲林下計，不將錦被作呻吟。
復用前韵再呈博士黄冕仲
作者：晁補之
朝代：宋

龍津之北雙溪騖，逶迤勢入龍津聚。
龍歸何處牛斗閑，劍不可求江海古。
慘澹猶思八百年，變化豈無神物主。
何當旋柁入奫淪，儻可然犀照毛縷。
登樓那有北客同，把酒但看南雁度。
更邀桃葉遠臨水，正值荔枝紅照戶。
入梁一曳鄒陽裾，思越屢吟莊舄句。
竹林觴詠當日情，峴山名姓它時慕。
一聞說盡青鞋游，令我乘風欲仙去。
復用前韵呈刑部杜丈君章
作者：晁補之
朝代：宋

杜侯灑墨春雲暮，紛紛滿紙棲鴉聚。
文章不犯世故鋒，牛鬼荒虛瓦棺古。
平生傀磊寧獨此，躋俗唐虞要遭主。
先君諸父盡金蘭，申以婚姻况覶縷。
勞心吏卷官有程，得意朋尊美無度。
尚憶花妍春仲時，休沐黄昏來叩戶。
苦憐蟾桂將十分，欲贈海棠無一句。
巷南巷北相遇稀，而此從公慰懷慕。
安石榴紅儻可期，公不來過我當去。
復用前韵呈明略
作者：晁補之
朝代：宋

茅焦逆訐磨虎口，何似淳于飲一斗。
終軍乘傳驚漢關，何似富春投組還。
天下同心乖出處，豈徒黄白馬毛間。
鄙夫紛紛煩觖望，負日可堪希國賞。
竹林居士亦何營，江花無限老江城。
那知橋上駟馬寵，能作山間蕙帳榮。
興國寺中四月尾，海棠雪落生紅子。
呼門日午醉不應，昨夜君恩賜聞喜。
君不見卒然佳會高歡難，幸值野王聊一彈。
人生歧路易南北，明發雲散何由攀。
知君未試餐玉法，我亦欲返焦城山。
復用前韵寄題慎思豪塘居
作者：晁補之
朝代：宋

玉泉飛落白霞峰，散入山田畝十鐘。
鄧子結廬真世外，陶公脫屣更誰逢。
鶑啼春竹風煙近，龍起秋堂雨雹從。
誰使山人空蕙帳，蓬萊金殿興方濃。
復用前韵并答魯直明略且道見招不能往
作者：晁補之
朝代：宋

銅斗承糟醉張口，口和漁陽拍銅斗。
去年拋却青竹竿，女嬃嬋媛呼我還。
我初不解世中語，淡面那久王侯間。
未須頭出千人上，要有廖君黄子賞。
竹林清風前日生，豫章冥冥雲擁城。
二人不來草木長，带鋏陸離誰與榮。
步行奪馬從此起，談笑封侯誰氏子。
平生不識笳鼓悲，虛讀君詩舍然喜。
君不見大賢遠抱與俗難，何須酒盤柔指鳴哀彈。
二人高韵已寥廓，黄鵠之飛那得攀。
繩橋可度見可喜，家貧馬骨高三山。
復用前韵答十五叔父任城相會見和詩任城有李白舊游處錄於詩中
作者：晁補之
朝代：宋

太華玉蓮甘適口，我欲求之青壁斗。
崑崙不睹睹大宛，何異學射中涂還。
平生傲世予南阮，臧否未容留齒間。
七賢遠跡冥鴻上，咸也復幸青雲賞。
歸來濁酒厭獨傾，疲馬却走諸任城。
紅桃白李晚寂莫，黄菊獨暴秋陽榮。
謫仙酒樓餘舊址，明月年年飄桂子。
不見山東故小吏，斗酒雙魚誰共喜。
慟哭窮涂自古難，不應更待雍門彈。
瓜田今歲初自墾，柴車後日復誰攀。
東阿下望有歸意，且爲子建留魚山。
復用前韵答唐公唐公有一日紙貴傳都城之句且訟其不知我也并呈魯直成季明略
作者：晁補之
朝代：宋

諸公辯壯懸河口，唾落紛紛珠百斗。
井陘酣戰我已慳，赤幟忽立無由還。
唐公斷後不容北，腹背未殊秦宛間。
明光侯印懸天上，下有死夫緣重賞。
書生懦志安足驚，饑死索米長安城。
獻君賜帛等優笑，覆醤未知傳紙榮。
泮宮先生誠國士，可是同年予二子。
雜吟未減聽匏竹，能使窮愁發孤喜。
君不見新聲欲至舊聲難，十指勞君千萬彈。
平生不遇感知己，過此身外誰能攀。
它年常侍幸見訪，不因豆落悲南山。
復用前韵答明略并呈魯直
作者：晁補之
朝代：宋

廖君憤世談刺口，人言寧食葱三斗。
軒然齃鼻頤隠肩，日日醉市驅馿還。
我初目病視彷彿，望君有異大人間。
新豐兩行惜不上，竹林風來虛自賞。
俯頭落筆千人驚，一戰取齊餘兩城。
田生龍甲頼束葦，詭勝尾熱安知榮。
盈盈府中誰憐此，爲君愧慚黄夫子。
論功欲識非戰罪，試使喑噁走楊喜。
君不見方朔高才良獨難，割肉要令生自彈。
北軍給食誰致爾，羊求平昔安能攀。
偶然捧檄忽擲板，鳥自知還雲出山。
復用前韵答魯直并呈明略
作者：晁補之
朝代：宋

黄子人談不容口，豈與常人計升斗。
文章屈宋中阻艱，子欲一身追使還。
離騷憭慄悲草木，幽音細出芒絲間。
陽春絕句自雲上，折楊何煩嗑然賞。
橫經高辯一室驚，乍似遠人迷廣城。
隔河相和獨許我，枯枿亦有條之榮。
廖君不但西南美，誰見今人如是子。
多髯府掾正可謔，蠻語參軍寧素喜。
君不見古來皆醉餔糟難，沐浴何須仍振彈。
斲冰無處用蘭枻，芙蓉木末安能攀。
只無相報青玉案，自有平子愁關山。
復用前韵贈祠部陳元輿
作者：晁補之
朝代：宋

行樂曾聞戒遲暮，人生波上飛鳬聚。
蘭亭往事如過雨，山陰脩竹空千古。
陳侯揮翰少年時，三賦聲名動人主。
可是高才棄繩矩，自然采繡非針縷。
五十天南把一麾，猶得無襦歌叔度。
邂逅西城築冶墟，王官繼日車連戶。
自言春晚洞庭歸，日落江南得佳句。
傾蓋何妨許如故，執鞭况是平生慕。
但憂筆陳困攻堅，儻許尋盟解圍去。
復用前韵遣懷呈魯直唐公成季明略
作者：晁補之
朝代：宋

涇水爲渠食萬口，一石論功泥數斗。
嗟涇獨不似渭閑，安流赴海又西還。
天下楩柟盡隆棟，何如櫟社不材間。
無能飽食猶天上，巧智憂勞緣利賞。
我無懋功突厥名，橫身爲國作長城。
又非石堡將軍勍，带刀奪取紫袍榮。
世上此身愚莫比，霧縠翻慚漢童子。
壯心雖欲强自挽，鳬足元慳續非喜。
君不見西京對策濟時難，羞死王嬙馬上彈。
時平鳥雀須食爾，鴻羽可用高難攀。
從今識路窘捷徑，求我莫傍終南山。
復用方字韵奉贈同舍慎思文潛同年天啟
作者：晁補之
朝代：宋

平生數子天一方，今夕何夕情難忘。
荷衣攬蕙氣芬芳，冊府兩公同舍郎。
崑崙方軌萬里長，西城却望天蒼蒼。
秋庭風雨翻幕狂，夜語蔡侯同一堂。
張侯老筆森矛槍，文詞楚些遺蹇羌。
胸中水鏡誰否臧，學三百囷羞裹糧。
思如决瀆萬仞崗，大編小軸山壓牀。
城南買屋君舍旁，疲驂日附驥尾驤。
我慚昧道由四隍，人如燕宋初束裝。
聽君雄辯神揚揚，却思得一愁十亡。
鄧侯韞櫝價不償，有方未試聊貯囊。
起家牛斗玉笥鄉，鴻鶱早入鵷鷺行。
和鸞采齊要驌驦，一鐸便足諧宮商。
知君雲壑有松房，南陽耒耜心霸王。
玉池復說夜有光，仙人藏丹金鼎黄。
願分神瀵浴骨香，非我其人慚德凉。
蔡侯發迹江濫觴，閉籠祗欲擘海翔。
此公事業未渠央，六奇他日吾所望。
烏號張月刀瑩霜，裂五單于加印章。
穰苴可但虛斬莊，遭時立志未可忘。
白犢得瞽寧非祥，嗟予企踵不及牆。
逢君如渴御蔗漿，怯雖如鼠猶膽張。
復答唐公并呈魯直成季明略
作者：晁補之
朝代：宋

窮邦無以餬吾口，歲歲荒山收橡斗。
商歌白石不勝寒，非爲荆州三往還。
天下無人知我意，得君相合一言間。
三書丞相何煩上，再見客卿寧用賞。
願聞關中季布名，何得此聲梁楚城。
論心四子誰許我，百金一諾茲爲榮。
唐公才非今世士，不見聖人見君子。
我今正似逃虛空，聞人跫然已心喜。
君不見玉川月蝕詩律難，不獨蝦蟆遭駡彈。
憑陵百怪付公等，青天蜀道寧容攀。
它時鄒湛名亦好，常在我知因峴山。
復至凝祥池上
作者：晁補之
朝代：宋

去歲相携此地遊，西風垂果奉靈湫。
春工變化渾無跡，紅滿枝條綠滿洲。
悲來行哭石起職方
作者：晁補之
朝代：宋

悲來乎石君，吾何悲夫，斯人婉兮河之津。
厖眉白面照青春，朱紱斯煌映路塵。
翩翩者驥銀鞍新，東來奇意安所伸，大野既潴唯赤墳。
穀垂穎，麻敷芬，亡逋來復瓦鱗鱗，高堂擊鮮會衆賓。
賓起舞，君欣欣，何人末至居客右，西郭之一儒迂且貧。
迂且貧，自隗始，能招劇辛致樂毅，四方遊士爭來奔。
戶內光儀亦可論，大息拖縉紳。
中息氣氤氳，小息秀眉目，天上青秋雲。
朱旗畫舸長隄曲，去時簫鼓黄塵覆。
無復當年子産歸，至今人作嬰兒哭。
西郭之一儒，無事門生苔，久雨足不行官街。
常時門前車馬客，舊雨自來新不來。
聽我陳，張叔卿，孔巢父，皆隠淪，無人汲引長饑辛。
日午不出開衡門，前侯後相安敢論，憂殺口間縱理紋。
長慟吾邦對遺跡，耿耿一心誰我識。
徐君已死劍不忘，心已許君那復惜。
惜分飛
作者：晁補之
朝代：宋

山水光中清無暑。是我消魂別處。只有多情雨。會人深意留人住。不見梅花來已暮。未見荷花又去。圖畫他年覰。斷腸千古苕溪路。
惜分飛
作者：晁補之
朝代：宋

消暑樓前雙溪市。盡住水晶宮裡。人共荷花麗。更無一點塵埃氣。不會史君匆匆至。又作匆匆去計。誰解連紅袂。大家都把蘭舟系。
感寓十首次韵和黄著作魯直以將窮山海迹勝絕賞心晤爲韵·其一
作者：晁補之
朝代：宋

鳲鳩興獨居，百兩誰與將。
未見憂忡忡，既覯爲龍光。
吹竽沸齊市，零雨暗空桑。
寒歌牛軛底，激烈氣彌剛。
感寓十首次韵和黄著作魯直以將窮山海迹勝絕賞心晤爲韵·其一〇
作者：晁補之
朝代：宋

葉公好畫龍，龍固不可晤。
安知下其室，驚駭暗楹霧。
昭王亦貿骨，冀以得馬故。
相者競舉肥，終然駒遠去。
感寓十首次韵和黄著作魯直以將窮山海迹勝絕賞心晤爲韵·其七
作者：晁補之
朝代：宋

江南盛鬰蒸，代北紛霰雪。
卞生無出游，何以得此刖。
一朝有天運，春華未萎絕。
吾猶託雄鳩，而彼固不拙。
感寓十首次韵和黄著作魯直以將窮山海迹勝絕賞心晤爲韵·其三
作者：晁補之
朝代：宋

倉鶊知陽春，喬木聲關關。
白駒不食苗，奈此空谷寒。
昔有丹徒士，檳榔貯金槃。
富貴懷隠憂，無寧歸故山。
感寓十首次韵和黄著作魯直以將窮山海迹勝絕賞心晤爲韵·其九
作者：晁補之
朝代：宋

楚有吹竹者，工作百獸音。
削格爲爾多，滔滔寧適今。
嘗俾範馳驅，終日無一禽。
復之儻或可，詭遇亦何心。
感寓十首次韵和黄著作魯直以將窮山海迹勝絕賞心晤爲韵·其二
作者：晁補之
朝代：宋

雁以無能亨，鼠以有技窮。
古來達生者，神不馳其胸。
物或似而非，藁本奪芎藭。
臧否何間然，吾師阮生風。
感寓十首次韵和黄著作魯直以將窮山海迹勝絕賞心晤爲韵·其五
作者：晁補之
朝代：宋

鼓吹出西羌，光華動眉額。
鞬櫜望酒泉，面有可憐色。
念身匪兕虎，少日四方迹。
百計等畫蛇，老大悲故國。
感寓十首次韵和黄著作魯直以將窮山海迹勝絕賞心晤爲韵·其八
作者：晁補之
朝代：宋

平生莫逆交，弦斷寄心賞。
相思望青楓，目極江水上。
念當及時節，農事動春壤。
來者不有年，何能咎吾往。
感寓十首次韵和黄著作魯直以將窮山海迹勝絕賞心晤爲韵·其六
作者：晁補之
朝代：宋

謝公文章餘，幽事課伐嶺。
清詩如玄酒，胡乃淡而永。
得無西堂夢，春草句彌勝。
但使田野傳，何須論銘鼎。
感寓十首次韵和黄著作魯直以將窮山海迹勝絕賞心晤爲韵·其四
作者：晁補之
朝代：宋

吾期瑶之圃，玉英良可采。
崑崙在萬里，積石更磊磈。
學經儻無用，詩禮發含琲。
叢臺尚何爲，袨服若煙海。
感懷追和柳子厚郊居歲暮韵
作者：晁補之
朝代：宋

殘暑夜如炊，曉風吹蕭索。
開門望林木，引蔓修籬落。
所欣塵累遠，不恨生涯薄。
心事少干雲，白頭成憶昨。
感皇恩
作者：晁補之
朝代：宋

常歲海棠時，偷閒須到。多病尋芳懶春老。偶來恰值，半謝妖繞猶好。便呼詩酒伴，同傾倒。繁枝高蔭，疏枝低繞。花底杯盤花影照。多情一片，恨我歸來不早。斷腸鋪碎錦，門前道。
感皇恩
作者：晁補之
朝代：宋

終歲憶春回，西園行盡。歡喜梅梢上春信。去年攜手，暗約芳時還近。燕來鶯又到，人無準。憑誰向道，流光一瞬。佳景閒無事衣褪。春歸何處，又對飛花難問。舊歡都未遇，成新恨。
感興
作者：晁補之
朝代：宋

淵明褊志迷歸去，叔夜支辭謬養生。
道有窮通千世運，命無夭壽四時行。
我能爲蝶斯同化，子亦知魚乃至情。
謂馬謂牛無不可，楚肝越膽太分明。
感興五首次韵和李希孝·其一
作者：晁補之
朝代：宋

海鳥御羊角，飄然凌紫清。
有背如泰山，未覺毛羽輕。
鹽陽亦羣飛，日景爲不明。
空倉自苦饑，安得有此名。
感興五首次韵和李希孝·其三
作者：晁補之
朝代：宋

長歌遺世情，滄浪之水清。
鑠金在衆口，折軸由羣輕。
君子貴同塵，安事皎皎明。
儻在子所呼，牛馬亦我名。
感興五首次韵和李希孝·其二
作者：晁補之
朝代：宋

人生須富貴，如俟河之清。
草木競榮華，春服亦已輕。
桑田自足樂，未可居高明。
君子順天道，小人眷時名。
感興五首次韵和李希孝·其五
作者：晁補之
朝代：宋

春半寒未已，今晨天氣清。
彈冠適新沐，搔髮亦良輕。
但愛百鳥樂，復憐一窗明。
干世寧可期，歸耕良近名。
感興五首次韵和李希孝·其四
作者：晁補之
朝代：宋

不肯埽一室，顧欲天下清。
少日又不羈，頗復鄉黨輕。
長年始羞悔，耳目尚聰明。
何須更市藥，小女故知名。
慎思聞家弟無斁捷解見貽用前韵
作者：晁補之
朝代：宋

吾弟平生辛苦同，匹雛志舉百鈞鐘。
自慚操瑟尚不斥，勸使力田終有逢。
青眼故人欣捷報，白頭老母喜占從。
書林儻預西城集，釂子酣酣杏正濃。
憶少年
作者：晁補之
朝代：宋

無窮官柳，無情畫舸，無根行客。南山尚相送，只高城人隔。罨畫園林溪紺碧。算重來、盡成陳跡。劉郎鬢如此，況桃花顏色。
憶廬山示無斁弟
作者：晁補之
朝代：宋

湖口西江外，廬山已目前。
太虛藏不極，彭蠡浸無邊。
五老寧行地，香罏自供天。
芝田隔人世，應有讀書仙。
懷緡居
作者：晁補之
朝代：宋

自種雙桐已四年，秋來匏瓠小籬穿。
上床不怕陳登歎，我欲歸求許汜田。
戊子六月十三日曝書得史院賜筆感懷
作者：晁補之
朝代：宋

君王孝悌纂修意，丞相忠良典領宜。
却恨身爲周柱史，不令人識漢官儀。
當年請郡新進笑，今日曝書陳迹迷。
猶有院中宣賜筆，不妨林下醉題詩。
招縉雲守關彥遠教授曾彥和集平山堂次關韵
作者：晁補之
朝代：宋

蜀岡勢與蜀山通，龍虎盤挐上紫空。
小語還憂驚太一，高堂元自在天中。
少師楊柳無遺跡，承旨歌謠有舊風。
斜日蕪城易興感，忘懷猶喜故人同。
揚州被召著作佐郎自金山回阻冰效退之陸渾山火句法
作者：晁補之
朝代：宋

二年官揚猶一炊，丞聾毋害守不譏。
帝知無功呼返之，具舟從江民不知。
道傍愚叟爲涕洟，豈無愛人如爾爲。
我謝叟歸視汝兒，風號鴻潦水涸陂。
冰塞川船不可移，白蜺橫野光逶迤。
寒威上射小日規，旦行一里方午維。
十日繫野兒啼饑，中無載盜過不窺。
官令十夫爲操椎，耶許相力哀復疲。
我笑遣夫是安施，霜不殺草聖所欷。
歲十一月冰固宜，逆天進亦不可幾。
爲兒摶飯兒安嬉，寧三月暖猶流凘。
揚州雜詠七首·其一
作者：晁補之
朝代：宋

舶商不入古鹽溝，疏鑿纔爭土一抔。
未說興圩灌田事，且還歌吹舊揚州。
揚州雜詠七首·其七
作者：晁補之
朝代：宋

楊徐僭盜雄圖熾，高呂陵夷霸氣闌。
猶有崑岡作龍虎，千秋原廟奉衣冠。
揚州雜詠七首·其三
作者：晁補之
朝代：宋

欲穿九曲通淮子，只費春夫數日工。
但見荷花三十里，何須更有大雷宮。
揚州雜詠七首·其二
作者：晁補之
朝代：宋

雷陂新作麥田荒，曾說風興沒兩郎。
誰似當年李刺史，春波還引句城塘。
揚州雜詠七首·其五
作者：晁補之
朝代：宋

皂莢村南三里許，春江不隔一程遥。
雙堤鬭起如牛角，知是隋家萬里橋。
揚州雜詠七首·其六
作者：晁補之
朝代：宋

龍興寺裏青雲幹，后土祠中白雪葩。
五百年間城郭改，空留鴨脚伴瓊花。
揚州雜詠七首·其四
作者：晁補之
朝代：宋

蜀岡茶味圖經說，不貢春芽向十年。
未惜青青藏馬鬣，可能辜負大明泉。
擬古六首上鮮于大夫子駿·冉冉孤生竹
作者：晁補之
朝代：宋

冉冉孤生竹，託根中谷卑。
結髮事君子，江蘺近華池。
江蘺榮有時，迨此春冰期。
玉盤有嘉餐，思君以忘饑。
棗下何纂纂，朱實亦離離。
秋風一披拂，菀其爲枯枝。
願垂太陽惠，照妾葵藿微。
擬古六首上鮮于大夫子駿·庭前有奇樹
作者：晁補之
朝代：宋

庭前有奇樹，好鳥鳴喈喈。
朱榮被紫萼，采掇以忘懷。
棄置而不省，秋風淒以摧。
不惜朝華暮，君行殊未來。
擬古六首上鮮于大夫子駿·東城高且長
作者：晁補之
朝代：宋

東城高且長，下瞰阡與陌。
谷風麗百草，春華紛已白。
良時忽如此，馳景一何逼。
喟彼飯牛詩，終年守寒阨。
恭儉夙所敦，葛屨傷褊窄。
身爲物逆旅，生乃遠行客。
豈無百日蜡，樂此一日澤。
美人顔煌煌，奇服爛五色。
彈箏奮新響，盃酒縱相索。
鬭雞逐狐兔，六博呼一擲。
貧士悲失職，坎壈何所迫。
安知黄鵠舉，隨時振六翮。
擬古六首上鮮于大夫子駿·涉江采芙蓉
作者：晁補之
朝代：宋

涉江采芙蓉，江上零露滋。
方舟不能度，日暮白蘋悲。
清波有鳴鴻，蕩漾安可期。
幸因南風逝，寄言欽所思。
擬古六首上鮮于大夫子駿·生年不滿百
作者：晁補之
朝代：宋

生年不滿百，一日何三秋。
花開苦多雨，何不張幕游。
行樂時不再，春榮豈長在。
古人輕尺璧，愚者昧所戒。
君看龍與虎，飄忽不相待。
擬古六首上鮮于大夫子駿·西北有高樓
作者：晁補之
朝代：宋

西北有高樓，縹緲齊紫清。
周欄十二折，飛鸞結丹楹。
上有絃歌女，充耳以黄瑛。
當窗弄白日，顔若苕之榮。
陽阿奮哀響，梁欐有遺聲。
不惜厲清商，零霜飛園英。
誰爲聽之者，皎皎自知明。
幸承遺褋眷，同車以遐征。
擬樂府十二辰歌
作者：晁補之
朝代：宋

鼷鼠食牛牛不知，牛不願騂而願犂。
虎噫來風皮見藉，兔狡宅月肩遭胹。
欲兆幽烽二龍死，獨微晉澤一蛇悲。
失馬吉凶方聚門，亡羊臧穀未宣分。
沐猴冠带去始愜，木雞風雨漠何聞。
不須皎皎吠蜀狗，阮子與豬同酒樽。
收麥呈王松齡秀才
作者：晁補之
朝代：宋

晁莊寂莫依東山，王莊負郭容往還。
東山刺薊深一尺，負郭家近饒盤餐。
穿鞋戴笠隨麥隴，旱日炎炎煙燎顔。
賤貧辛苦事當爾，君屋鱗鱗三百間。
敘舊感懷呈提刑毅父并再和六首·其一
作者：晁補之
朝代：宋

兒童豪氣自堪驚，未入鄉人月旦評。
叔向亦聞呼使上，子將一見便知名。
平生蘭省追高步，老去秦川共此行。
頼有蒲城桑落酒，高樓條華慰人情。
敘舊感懷呈提刑毅父并再和六首·其三
作者：晁補之
朝代：宋

二人射策幾人驚，要與三蘇共入評。
先聖子孫多異稟，累朝圖牒有高名。
書傳科斗猶須定，釣拂珊瑚未可行。
子墨文章豪氣在，登臨懷古一含情。
敘舊感懷呈提刑毅父并再和六首·其二
作者：晁補之
朝代：宋

賦成庚子尚魂驚，往事如風未暇評。
長樂鐘前偶相對，凌煙圖上等浮名。
登車豈是君無意，襆被何妨我自行。
更許心親遺貌敬，老來尤見舊交情。
敘舊感懷呈提刑毅父并再和六首·其五
作者：晁補之
朝代：宋

郎潛如我未宜驚，戶部須推宰相評。
他日碧山思却走，當年紫府已收名。
共知白髮生青鬢，未廢長歌續短行。
樽酒不空多坐客，君家餘事足陶情。
敘舊感懷呈提刑毅父并再和六首·其六
作者：晁補之
朝代：宋

親見揚雄自不驚，吾人要使後人評。
白圭未可輕三復，小草須防得二名。
太華聳天如劍立，黄河蹙野似軍行。
栖遲自憶衡門後，可是登樓不稱情。
敘舊感懷呈提刑毅父并再和六首·其四
作者：晁補之
朝代：宋

須彌納芥事堪驚，千歲聊堪一日評。
世上相逢俱夢寐，古來何處是功名。
簿書聽我依稀了，雲水陪君浩蕩行。
便與此山同不朽，不應惆悵復牽情。
新城塔山對雨二首·其一
作者：晁補之
朝代：宋

山外圓天一鏡開，山頭雲起似浮埃。
松吟竹舞水紋亂，坐見溪南風雨來。
新城塔山對雨二首·其二
作者：晁補之
朝代：宋

竹枝草履步蒼苔，山上孤亭四牖開。
煙雨濛濛溪又急，小篷時轉碧灘來。
春雨呈文潛
作者：晁補之
朝代：宋

倦將烏帽障黄日，一雨新開春已融。
忽驚宮瓦出新碧，更喜海棠舒小紅。
愛酒鄰張不可奈，聽歌老謝無由同。
春如行客祗欲去，若爲挽取須壺空。
春雪監中即事二首·其一
作者：晁補之
朝代：宋

愁雲欲雪紛來族，微霰錚鏦先入竹。
舞空蛺蝶殊未下，迸瓦明珠正相逐。
僕夫無事困薪蘇，烏鳥不鳴依室屋。
肺病惡寒望勸酬，桔梗作湯良可沃。
春雪監中即事二首·其二
作者：晁補之
朝代：宋

白雲自非桃李族，陽春且止聽黄竹。
江風吹葦暗天地，鷗鳥紛紛起追逐。
請看萬瓦變璠璵，平日塵寰無此屋。
閑居幽事亦堪論，小逕苗生土增沃。
昨日雪已佳約李令希孝
作者：晁補之
朝代：宋

昨日雪已佳，今日雨亦好。
冰膚解萬木，洗濯見枯槁。
思君對此坐，孤詠廢幽討。
明日尚相期，春禽聽清曉。
晚春二首·其一
作者：晁補之
朝代：宋

春呼群艷與偕藏，殘英風勸作清狂。
消愁賢聖酬酢寡，破睡槍旗幽興長。
晚春二首·其二
作者：晁補之
朝代：宋

春歸風雨一朝盡，晝靜園林諸趣嘉。
蜻蜓出水群掠蚋，鵯鵊衛巢雙趁鴉。
晚發長蘆
作者：晁補之
朝代：宋

船頭勾曲洪濤外，船尾長蘆白霧中。
千里山容初上日，一江帆影盡乘風。
晚雪示閻仲孺
作者：晁補之
朝代：宋

拂檐點砌靜如沙，無限寒林頃刻花。
明日窮檐深一尺，不知何處覓袁家。
景修二十歲褎爲鄉舉之首晚乃尉青田無不遇色其里人晁補之爲賦五十六字以別且勉之
作者：晁補之
朝代：宋

一尉三千五百里，昔人嘗已歎沉英。
陸機文賦成童妙，梅福官資向老清。
盡說江山多勝事，且臨風月慰高情。
它年見我長安道，貨藥無心更避名。
曉發樓子莊
作者：晁補之
朝代：宋

曉發樓子莊，淮山自茲近。
春風似惱客，浪穩舟不進。
長安一回首，堤柳千里潤。
念當整帆席，快若冬蟄奮。
微生謝拘窘，末路嗟鄙吝。
林花一迎笑，岩鳥相借問。
塵埃改顔鬢，堅白畏緇磷。
江海慰高情，飄蓬自吾分。
曹州道中二首·其一
作者：晁補之
朝代：宋

天旱久不雨，四郊多狂風。
蕭蕭班馬鳴，落日大野中。
君子守宮廷，至樂聖所同。
喟予不逢辰，足跡道里重。
曹州道中二首·其二
作者：晁補之
朝代：宋

驅馬上高原，秋風吹客衣。
感時有所懷，送目鴻雁飛。
羸僮惑岐道，日暮相際稀。
愧彼倦翔鳥，知還良庶幾。
望海潮
作者：晁補之
朝代：宋

人間花老，天涯春去，揚州別是風光。紅藥萬株，佳名千種，天然浩態狂香。尊貴御衣黃。未便教西洛，獨佔花王。困倚東風，漢宮誰敢鬥新妝。年年高會維陽。看家誇絕豔，人詫奇芳。結蕊當屏，聯葩就幄，紅遮綠繞華堂。花面映交相。更秉菅觀洧，幽意難忘。罷酒風亭，夢魂驚恐在仙鄉。
望金陵
作者：晁補之
朝代：宋

龍盤虎踞望南津，餘烈崢嶸尚霸陳。
醉著不知風揭屋，可能楊素是江神。
望香罏峰
作者：晁補之
朝代：宋

危樓曲徑群岩遍，蠟屐青鞋到處逢。
更上五峰雙劍表，香罏依舊半天中。
木蘭花·玉樓春
作者：晁補之
朝代：宋

小樓新創堪臨遠。一帶寒山都入眼。人間應未覺春歸，樓上已先變柳眼。風威自與微陽戰。雪意不遮殘臘換。少須文棟燕雙回，來看東城花一片。
李成季得閻子常古琴作
作者：晁補之
朝代：宋

昔人流水高山手，此意寧從絃上有。
閻侯卷舌卧閭里，意向是中留不朽。
似聞綠綺置床頭，暑雨東城無麥秋。
趙傳和氏齋五日，吳得湛盧當兩州。
李侯得意誇題柱，成詩欲使邀諸路。
自有桓山石室彈，深屋時聞繭抽緒。
無琴尚可何獨絃，要識精微非度數。
人生有累無非失，我欲心灰木爲質。
懶從徽的自凝塵，老向詩書逾愛日。
自言結習久難除，猶理斷編尋止息。
焦城卜築近連軫，歸約閻侯亦蕭瑟。
舊聞君祖課木奴，試買瑕丘百株栗。
村居即事
作者：晁補之
朝代：宋

十載京塵化客衣，故園榆柳識春歸。
深村芳物無由覓，蝴蝶雙尋麥隴飛。
村居即事
作者：晁補之
朝代：宋

小麥青青大麥稀，蠶娘拾繭盈筐歸。
放牛薄暮古堤角，三四黄鶑相趁飛。
東坡先生移守廣陵以詩往迎先生以淮南旱書中教虎頭祈雨法始走諸祠即得甘澤因爲賀
作者：晁補之
朝代：宋

去年使君道廣陵，吾州空市看雙旌。
今年吾州歡一口，使君來爲廣陵守。
麥如櫛髮稻立錐，使君憂民如己饑。
似聞維舟禱靈塔，如絲氣上淮西脽。
隨軒膏澤人所待，風伯何知亦前戒。
虎頭未用沉滄江，龍尾先看掛清海。
爲霖功業在傅巖，如何白首擁彤幨。
世上讒夫亂紅紫，天教仁政滿東南。
青袍門人老州佐，干世無成志消惰。
封章去國人恨公，醉笑從公神許我。
瓊花芍藥豈易逢，如淮之酒良不空。
一釂孤鴻煙雨曲，平山堂上快哉風。
東坡公以種松法授都梁杜子師并爲作詩子師求余同賦·其一
作者：晁補之
朝代：宋

不學栽榿業種松，未慚履狶笑屠龍。
許君盡得東坡術，已與先生一事同。
東坡公以種松法授都梁杜子師并爲作詩子師求余同賦·其三
作者：晁補之
朝代：宋

佩牛未敢邀君出，射虎何當許我從。
要看堂堂冠劍叟，蒼然十萬甲夫中。
東坡公以種松法授都梁杜子師并爲作詩子師求余同賦·其二
作者：晁補之
朝代：宋

長錐散子巖巖遍，短竹扶條歲歲添。
待得烹茶有松葉，不應更課木奴縑。
東皋十首·其一
作者：晁補之
朝代：宋

屋名盡掛陶家牓，人物應慚菊畔身。
解作文章肯歸去，不應陶後說無人。
東皋十首·其一〇
作者：晁補之
朝代：宋

城市何妨亦隠淪，賈君無意向紅塵。
東皋瓜豆如雲處，慊我幽棲不卜鄰。
東皋十首·其七
作者：晁補之
朝代：宋

四海萍逢兩弟兄，百年膠漆歲張陳。
紅塵陌上相逢子，華髮林間偶坐身。
東皋十首·其三
作者：晁補之
朝代：宋

小閣高原最上頭，下床莫遣許公羞。
如今老罷欄邊意，不是元龍百尺樓。
東皋十首·其九
作者：晁補之
朝代：宋

李君禪味詩情裏，解作黄金不潤身。
目斷白衣檐酒闃，何妨聊破一罏春。
東皋十首·其二
作者：晁補之
朝代：宋

郭外朝陽一卷斜，青槐廳事带丘麻。
路逢扶轡雙童問，不是城東太尉家。
東皋十首·其五
作者：晁補之
朝代：宋

新植青桐小逕成，兩行萱草一時榮。
春風百卉芳菲盡，長夏幽花却稱情。
東皋十首·其八
作者：晁補之
朝代：宋

尺五城南未足高，只今小杜更飄搖。
暮煙疏雨從君勝，玉子文楸聽我饒。
東皋十首·其六
作者：晁補之
朝代：宋

登登策策不須呼，時動圓荷觸短蒲。
五步濠梁亦堪樂，相忘何必是江湖。
東皋十首·其四
作者：晁補之
朝代：宋

壁間最好營丘筆，卧看三峰憶舊過。
夢入幽林小谿去，絕勝千騎向南柯。
松菊堂讀史五首·其一
作者：晁補之
朝代：宋

不作文饒將相官，野人亦罣黨人間。
籌邊措國俱無用，空對平泉草木閑。
松菊堂讀史五首·其三
作者：晁補之
朝代：宋

明光甲挫三言內，悉怛謀虧一算間。
成敗關心不瞑目，我今無此只應閑。
松菊堂讀史五首·其二
作者：晁補之
朝代：宋

吾慕斯人不以官，會昌一夢中興間。
何須更作窮愁誌，秋雨長時睡正閑。
松菊堂讀史五首·其五
作者：晁補之
朝代：宋

當年伏地全楊李，公亦何知愛惡間。
千古論心許公近，百年歸意與誰閑。
松菊堂讀史五首·其四
作者：晁補之
朝代：宋

平生精爽皋夔內，一世功名貝錦間。
再夢令狐亦何事，可能到死未心閑。
栖賢寺三峽橋
作者：晁補之
朝代：宋

絕壁秋標天外劍，深溪冬吼地中雷。
上宮未信無人到，朱閣飛從頂上來。
栗區村與無斁別
作者：晁補之
朝代：宋

十年投分皆卿相，四海論心只弟昆。
老憶躬耕困隨牒，春風揮淚栗區村。
栽花招泗州叔父
作者：晁補之
朝代：宋

春園移春栽，芽蘗秔粒大。
東風日日吹，噴吐不暇裹。
楊梢青猶未，桃萼紅尚可。
田蔬美已最，村醑醇亦頗。
少年慕立事，幸得能幾箇。
艱難合歸來，茅屋聊共佐。
桂漿
作者：晁補之
朝代：宋

暑卧午呀呷，蠲煩何所投。
巖桂割辛芳，石蜜滋甘柔。
沃以火鼎沸，閟之冰井幽。
三日出深冪，明瓊盎黄流。
冰火離坎類，意比秫麥繆。
辛甘既兩適，不湎亦銷憂。
中年苦內熱，歲願西風秋。
寒凉犯所畏，發散資爾謀。
時時以觴客，三獻不一酬。
緬思湘纍語，啜醨終所羞。
北斗酌此漿，違世聊遠遊。
恐復迷吾往，僕悲道阻脩。
淮南歸來些，憭慄令人愁。
百壺無此餞，夙志慕林丘。
寧懷小山感，不爲桂枝留。
梁州令
作者：晁補之
朝代：宋

二月春猶淺。去年櫻桃開遍。今年春色怪遲遲，紅梅常早，未露胭脂臉。東君故遣春來緩。似會人深願。蟠桃新鏤，雙盞相期，似此春長遠。
梁州令疊韻·梁州令
作者：晁補之
朝代：宋

田野閒來慣。睡起初驚曉燕。樵青走掛小簾鉤，南園昨夜，細雨紅芳遍。平蕪一帶煙光淺。過盡南歸雁。俱遠。憑闌送目空腸斷。好景難常佔。過眼韶華如箭。莫教鶗鴂送韶華，多情楊柳，為把長條絆。清尊滿酌誰為伴。花下提壺勸。何妨醉臥花底，愁容不上春風面。
楊柳枝
作者：晁補之
朝代：宋

素色清薰出俗華。臘前花。軒前愛日掃雲遮。幾枝斜。月淡紗窗香暗透，白於紗。幽人獨酌對芳葩。興無涯。
次開祖使君韵兼呈端叔大夫聖域長老
作者：晁補之
朝代：宋

神龍異凡馬，頭角要須斂。
邦公七歲時，驚耳一語險。
悟身非常住，風日過河減。
崢嶸法雲窟，跳出有家範。
金剛不吐焰，已落天魔膽。
一派感慈中，無波寒湛湛。
是波本非水，無以瓦礫點。
低枝競聽法，草木有情感。
作解受群邪，碔砆疑琬琰。
居然身出定，面目本來儼。
而我久塵勞，見之良內慊。
周侯老詞句，太華聳而黯。
自說少苦心，修塗肆窮覽。
李侯遺世事，不琢元無玷。
文采麗春葩，百牘交千槧。
顧慚土炭嗜，畏疾非羞儉。
望不見水端，譬河還少貶。
請佩伯陽言，吾非勇於敢。
次韵信倅練定夢雪中過王侍郎
作者：晁補之
朝代：宋

夢覓毗耶看雨華，玉城銀澗過縈斜。
乍疑霧廓千峰障，未覺雷驚萬谷芽。
碧落清談元物外，金閨高興共天涯。
寒雞喚起新詩就，誰憶袁安正卧家。
次韵信守李秬二首·其一
作者：晁補之
朝代：宋

誰榜鈴齋作面山，晦明終日卷簾看。
賦成夜燭纔銷寸，衙退朝曦未半竿。
枉渚孤吟愁旅雁，蘇門雙嘯駭朱鸞。
平生五袴何須詠，一借黄鍾變谷寒。
次韵信守李秬二首·其二
作者：晁補之
朝代：宋

愛山何必俟歸山，簿領忙時撥置看。
閶闔自應行發軔，珊瑚終未拂垂竿。
樽中屢許陪文舉，廡下猶堪寄伯鸞。
便作功成同范蠡，白鷗盟誓不教寒。
次韵兩蘇公講筵唱和四首·其一
作者：晁補之
朝代：宋

白髮歸聯侍從榮，未應江海歎飄零。
禽魚不與鈞天觀，想見群龍舞洞庭。
次韵兩蘇公講筵唱和四首·其三
作者：晁補之
朝代：宋

纘服憂勤未有言，諸儒經術侍彤軒。
九疇咸敘今天錫，三畫何人昔夢吞。
次韵兩蘇公講筵唱和四首·其二
作者：晁補之
朝代：宋

李公素譽壓朝端，曾泝龍門鬣未乾。
雖愧彭宣惟賜食，未慚貢禹亦彈冠。
次韵兩蘇公講筵唱和四首·其四
作者：晁補之
朝代：宋

金玉誰人詠德音，太平無象屬人心。
日高初散露門講，天上五雲宮殿深。
次韵八弟西園課經二首·其一
作者：晁補之
朝代：宋

禾熟秋原靜，高蟬尚遠音。
半荒愁雨菊，獨秀畏風林。
老覺田原好，慵疏里巷尋。
心知阿連勝，新向佛乘深。
次韵八弟西園課經二首·其二
作者：晁補之
朝代：宋

懶曠期陶謝，呼兒讀晉書。
葛巾傾泛瀲，蠟屐上嶔嶇。
回向空門舊，揩磨意地初。
未堪朝市隠，且欲去衡廬。
次韵和文潛暮春即事
作者：晁補之
朝代：宋

南歸見君百事足，如何一官曾不閑。
寒衝雪泥暑鄣日，老面只今如纈斑。
憐君與我自同調，久渫不食猶寒泉。
功名櫟社直寄耳，顔色不同誰後先。
黑牛白犢未渠怪，物理儻自相回旋。
愛君此語亦不出，勝處紫芝眉宇間。
飲中八人半寂莫，最豪焦遂今誰班。
凝祥池上舊游處，海棠亦恐非昔年。
春波一眼詩句好，兩腋尚覺風翩翩。
投閑方轡政可勉，何用不飲空三歎。
次韵和求仁不赴照碧堂會呈無愧之作
作者：晁補之
朝代：宋

政成歡誦沸田萊，留鑰雍容更上才。
繚郭平湖從昔好，倚天朱檻爲誰開。
曳裾况是他年舊，倒載何妨盡日陪。
自有登高能賦客，可容清坐詠南臺。
次韵和趙令僉防禦春日感懷
作者：晁補之
朝代：宋

春塍雪消龜兆坼，凍柳冰蒲俱好色。
走馬城東眼乍驚，可憐前日非今日。
結交從古天地間，百年誰見一人閒。
王城塵土化衣袷，五鼓驅車休夜闌。
况我崎嶇二三子，聖恩釋累從甌蠻。
雄豪久鎩酒量窄，耎懦新長詩辭慳。
王孫物外有高興，數携王趙兩紅顔。
上書自去千牛衛，挂席欲過三神山。
灰餘方烈竈下響，霧廓初見岩中斑。
醉吟誰共可憐春，江南太守舊詩人。
賡酬不減笙磬答，秀發更爲煙霞新。
萬卷藏書韋杜曲，憶子陳詩一言足。
得意鱸魚故未饜，多情桃葉應相逐。
努力閒平盛世名，歸及春風雙鬢綠。
次韵嘉父喜雪
作者：晁補之
朝代：宋

六出先春兆物華，故撩高韵發車斜。
散榆天上齊飛筴，布玉畦中盡吐芽。
梁苑俊遊風不極，剡溪清泛月無涯。
雄豪樂事幽人詠，都屬江南太守家。
次韵四叔父寄賀二叔父少監入館并見寄詩
作者：晁補之
朝代：宋

琅邪太守魯儒英，典校還高劉更生。
已似諸荀並才子，復如群竇占詩名。
尚吟河水憐孤姪，應與鄉人痛伯兄。
老鶴長鳴近天漢，可容叢灌和驪庚。
次韵四弟以道十二弟叔與法王唱和兼示無斁弟二首·其一
作者：晁補之
朝代：宋

少時勇遊山，說山喜動色。
中年謫南方，廬阜得深歷。
當時不類謫，忘腰带之適。
怪人肝鬲異，破賊喜折屐。
只今竄林下，織衣而耕食。
緬懷茲兩士，吾宗氣相得。
吾春種桃時，子曉尋嵩日。
似聞黄面子，爲採烏頭出。
去年陟岱宗，一士世莫識。
天門邀之下，傾倒意已極。
斯人與人異，龍虎兩超忽。
重尋亦無路，顛雨石崖坼。
次韵四弟以道十二弟叔與法王唱和兼示無斁弟二首·其二
作者：晁補之
朝代：宋

吾人伯仲間，一語可物色。
氣自寡所諧，窮乃足所歷。
家風藐五世，不肯適人適。
意行無險易，又跣不著屐。
文詞如苦李，慘腹人莫食。
猶矜不傳妙，坐恐兒曹得。
學憐新又新，老奈日復日。
伯以最恬愉，何由採之出。
無斁能寡言，猶堪謝前識。
叔與氣尚豪，搘頤視屋極。
斯文惡表襮，枯魚戒所忽。
應如魯宮籀，藏壁俟其坼。
次韵太學宋學正遐叔考試小疾見寄
作者：晁補之
朝代：宋

蕭然如裴叔則，頰毛疏復長。
邈然如王夷甫，高致宜廟廊。
功名四皓雲泉外，詩賦三閭草木香。
君莫誇熙寧登科面玉雪，只今未老鬢髮蒼。
不應彈琴酒鑪坐，消渴還有禪病縛。
不忘相拋白社一歲長，浮我杜舉須十觴。
結交齊東李文叔，自倚筆力窺班揚。
談經如市費雌黄，冰炭何用置我腸。
勝遊獨不思迎祥，漾舟荷陼水中央。
次韵太學舒博士堯文示同志
作者：晁補之
朝代：宋

北門望瀛關，一葦初莫渡。
儒宮連案几，會合豈非數。
蟬鳴幾何時，庭菊下白露。
念當慰佳節，觴酌美無度。
不然坐歲晚，流景急飛兔。
區區人一馬，官舍勤早暮。
經時枉見贈，彌月不能賦。
竹齋行茗粥，寂莫當屢赴。
此君安可得，霜雪不改故。
詩如戰交地，高處要先據。
牛羹君放飯，轑鼎吾亦飫。
顧慚詠伐檀，無補餐已素。
還家便却埽，況乃無戶屨。
次韵太學黄博士冕仲同考試作
作者：晁補之
朝代：宋

日邊傳詔天街暮，草草西城車馬聚。
官曹一見故情親，宴語識君心志古。
成安長孺澶淵守，昔君羈游所爲主。
我窮亦號成安客，文采初無君一縷。
胸中萬頃復誰同，正有君家賢叔度。
官事留人何鞅掌，廣文楊柳花飛戶。
好書老未置鉛槧，學經晚始羞章句。
乘槎况自風格有，病顰那可形容慕。
成詩莫憚繼日傳，青驄御史呼歸去。
次韵孔毅父種花因送海棠廳三大字求茶
作者：晁補之
朝代：宋

東園老槐春不發，舉頭只見中條雪。
江梅去國亦悽然，一萼聊堪映庭月。
未信河灘宜海棠，十株立致非所望。
爲君大字書堂榜，報我奩中越焙香。
次韵孔著作常父館中喜雪
作者：晁補之
朝代：宋

冬旱及茲雪，都人銷百憂。
牆根有宿草，餘綠尚去秋。
新陽解薄冰，大潤升介丘。
夜聞窗響紗，高雲正綢繆。
明旦天津望，寒花翳川流。
宮中聖人喜，癘氣一夕收。
史占上日祥，知欲遍九州。
敢任肉食謀，官閑欣歲休。
雖無山陰船，窮巷窘若囚。
却幸葛翁來，湯餠有麥牟。
孔侯金閨彥，平昔慕追遊。
延閣排霄起，登臨忘我愁。
何當聯轡鐶，城苑佳氣浮。
春郊日可望，桑野聽行謳。
次韵履常見貽
作者：晁補之
朝代：宋

人皆愛陳子，新雨尚能來。
但使門多客，何嫌室自埃。
弓旌無遠野，城郭有遺才。
底日常侯舍，傳聲四輩催。
次韵張著作文潛休日不出二首·其一
作者：晁補之
朝代：宋

張侯經濟術，見遇未容心。
揚子執戟老，蔣生開徑深。
予亦拙造請，素懷愛園林。
閉門鳥雀喜，朝日上駸駸。
次韵張著作文潛休日不出二首·其二
作者：晁補之
朝代：宋

文史平昔契，淮山別離心。
省中並日直，天上青春深。
買屋近城塢，往來成竹林。
詩模黄著作，吾亦意駸駸。
次韵張著作文潛飲王舍人才元家時坐客戶部李尚書公擇光祿文少卿周翰大理杜少卿君章黄著作魯直
作者：晁補之
朝代：宋

霜雪埋百花，及時鬭春陽。
城南有高士，買屋入花藏。
經時不出門，爲花日日忙。
我居在何許，近止東數坊。
亦有佳公子，連車換帷裳。
隔牆蜂蝶喧，開戶草木香。
仙人朱桃椎，髮綠童臉芳。
此公不可見，此畫來遠方。
竹倚屠蘇塢，柳拂轆轤床。
素兒雖小小，亦足侑客觴。
尚書廊廟具，氣若冰壺凉。
忘年此賓主，吾黨有輝光。
人生走塵土，歲月顔鬢蒼。
曷不休沐暇，過此薰修房。
宴坐二十年，非癡實難量。
張侯不出家，在家說緣忘。
尚擬問兩卿，携肴借紅粧。
妍歌聽黄子，不飲亦清狂。
次韵彥遠相州道中二首·其一
作者：晁補之
朝代：宋

自君之出矣，吾居關晝橫。
尚有楊李來，時能出門迎。
少日所忿慉，壯年瞀雙睛。
涉月在一床，幾成小冠盲。
夫子竹林趨，世固溷高明。
尚喜鞍馬間，經阿復緣泓。
詩隨晚雨墮，迫戶有餘清。
便擬釀白黍，相邀飯青精。
重惜吾楊李，徂秋各南征。
次韵彥遠相州道中二首·其二
作者：晁補之
朝代：宋

朝入一几縱，暮入一几橫。
黄卷值昔人，歡與相逢迎。
孫子謝口語，阮生勞目睛。
登亦豈必喑，籍猶未能盲。
學非經世具，所貴自知明。
仁義有不然，失時悲戰泓。
一生屐幾量，況欲俟河清。
動與道彌遠，靜於理逾精。
君能問舍往，吾亦賣刀行。
次韵提刑毅甫送茶
作者：晁補之
朝代：宋

炰羔煮餠漸宜秦，愁絕江南一味真。
健步遠梅安用插，鷓鴣金盞有餘春。
次韵文潛尉福昌時壁間清暑亭詩
作者：晁補之
朝代：宋

梅福當年守此官，荆山誰見韞琅玕。
人如修竹三冬好，詩與清溪九夏寒。
未信簪裳妨小隠，蚤時雷雨起深蟠。
春風攬轡河陽縣，痛飲狂歌憶舊年。
次韵文潛憶楊翰林元素家淮上夜飲作
作者：晁補之
朝代：宋

老人得坐安若山，畏寒縮頸衣裘間。
不如公子擁樽酒，詩材春亂詞濤翻。
想見楊家美人出，玉面朱唇映琴瑟。
冰船著炬光照淮，雪亂風筵飲方逸。
只今愁坐私自憐，寒書凍硯塵滿前。
人生何者非昨夢，還如歸去散花天。
老人已復形槁木，真幻那知然不然。
蚓鳴小鼎藜羹熟，閉眼圓蒲不是禪。
次韵文潛病中作時方求補外
作者：晁補之
朝代：宋

貧爐初著灰，濁酒寒不溫。
鄰張病未來，獨負南窗暄。
昨日往過之，歡喜能兩餐。
酲醲淟然解，愧無枚乘言。
祝君抱虛一，邪氣襲無門。
今晨有起色，迎笑眉宇軒。
扶掖兩男兒，總丱佳弟昆。
遣誦寄我詩，妙可白玉刊。
平生俱豪氣，見酒渴驥奔。
賜休常苦稀，晨謁良不閑。
約君向南邦，勿厭敲扑諠。
公餘未忘飲，何必釂十分。
時平但行樂，卧治安足論。
琵琶五十面，雷雨出鵾絃。
次韵文潛瞻啟聖院旃檀像
作者：晁補之
朝代：宋

至人如幻千億身，若以色觀皆世人。
大千初自一漚發，變化誰能知本因。
移天宮殿著人世，斷取無異陶家輪。
當年紫磨已殊勝，後來浮海亦有神。
緬懷此地初啟聖，真人繼出天下春。
莊嚴事秘理莫測，萬世鎮守無陳新。
寶坊千柱衆八百，衣食隨念何由貧。
天寒急景過駒隙，坐穩不去同鴟蹲。
歸來想像發光影，一洗百慮無餘塵。
次韵文潛館中作
作者：晁補之
朝代：宋

蓬山前臨九軌路，三日街晴案吹土。
直廬鑿牖面宮垣，青壁嶄嶄看垂雨。
殿閣風斜碧瓦寒，翅溼蒼鳶不能乳。
却思窮巷亦可言，一埽蚊虻通昔苦。
鬰蒸書課未須忙，午漏傳休聽天語。
平生豪氣對樽酒，山雞見鏡猶能舞。
城南寺近晚堪過，笙歌凉月聞千戶。
但憂伏日細君須，割肉無緣待歸俎。
次韵李成季感事
作者：晁補之
朝代：宋

吾廬無餘地，文字散堆案。
雖微清溪鶴，蓍畫亦幽玩。
高人來何疏，午榻動成鼾。
夢聞足音喜，不待搖枕喚。
居貧少煙火，饘食尚須旰。
出門兀何之，踉蹌從款段。
吾人古遺隠，鳬足閔同患。
負日持獻君，狐白不肯換。
商歌叩牛角，長夜安得旦。
颼飀滿屋風，黄葉散投幔。
楚屈若靈龜，出處思過半。
所從聊自知，何用詹尹算。
不如天隨生，頭幘終日岸。
況君擊莊缶，一念腸九轉。
人方卧大室，子獨號其畔。
寒山來助哭，咄爾勿嗟惋。
次韵李秬新庵
作者：晁補之
朝代：宋

無心何用說心灰，庵在青蘿綠篠隈。
自可談間公事了，不妨閑處道書開。
更携邀月清樽上，只著登山小屐來。
桃李他年應勿剪，使君嘉譽在閨臺。
次韵李秬新移牡丹二首·其一
作者：晁補之
朝代：宋

史君著意與深培，爲向吳宮好處來。
得地且從三月暖，明年應更十分開。
溱傍芍藥羞香骨，江裏芙蓉妬艷腮。
雲雨鴻龍總非比，沉香亭北漫相猜。
次韵李秬新移牡丹二首·其二
作者：晁補之
朝代：宋

笑倚東風幾百般，忽疑洛渚在江干。
玉容可得朝朝好，金盞須教一一乾。
送目漢皋行已失，斷魂巫峽夢將殘。
七閩溪畔防偷本，四照亭邊更著欄。
次韵李秬梅花
作者：晁補之
朝代：宋

寒巖幽霧不曾開，殘雪猶封宿草荄。
一萼故應先臘破，百花渾未覺春來。
慚非上苑青房比，誤作唐昌碎月猜。
常恨清溪照疏影，橫斜還許落金盃。
次韵李秬祥符軒
作者：晁補之
朝代：宋

雲端紅粉拊雕欄，謝守綸巾語笑間。
游客乍驚人外境，居僧初識面前山。
暫來猶足留公賞，借與真堪著我頑。
鈴閤多餘賓從少，誰教缾盎不曾閑。
次韵李秬約賞牡丹
作者：晁補之
朝代：宋

夭紅濃綠總教回，更待清明穀雨催。
一朵故應偏晚出，百花渾似不曾開。
常誇西洛青屏簇，久說南滁紫線堆。
任是無情還有意，不知千里爲誰來。
次韵李秬賞花
作者：晁補之
朝代：宋

天香國色競新奇，初過清明未覺稀。
困舞尚迎風嫋嫋，醉粧猶弄日暉暉。
飄零洛下千金價，慚愧江南百草菲。
謝守多才最憐爾，百篇能伴羽觴飛。
次韵李秬酴醾
作者：晁補之
朝代：宋

夭紅瑣碎競春嬌，後出何妨便奪標。
雲鶴嬉晴來萬隻，玉龍驚震上千條。
蓐收晃蕩風前仗，萼綠飄翩月下綃。
曾向瓊林亭畔見，天涯相遇一魂銷。
次韵李秬重修宴亭
作者：晁補之
朝代：宋

壁間雙記快沉冥，山畔譙門水畔亭。
相國名因稽古白，使君眼爲好賢青。
廢堤不復風搖柳，新檻依然月滿汀。
羈旅從公厭游樂，欲圖佳致作幽屏。
次韵李秬雙頭牡丹
作者：晁補之
朝代：宋

寒食春光欲盡頭，誰拋兩兩路傍毬。
二喬新獲吳宮怯，雙隗初臨晉帳羞。
月底故應相伴語，風前各是一般愁。
使君腹有詩千首，爲爾情如篆印繆。
次韵李秬靈山亭宴集寵戲之句
作者：晁補之
朝代：宋

勝游誰繼竹林賢，峴首高情自邈然。
寶剎千尋出天半，靈山三面落樽前。
梅花摘得寧煩驛，桃葉呼來不用船。
南楚何須說窮巷，且陪鈴閤聽鵾絃。
次韵杜天達見寄
作者：晁補之
朝代：宋

冷屋寒舟兩處懷，一封歸信隔年開。
愁容頓與河冰泮，佳思先隨岸柳來。
射雉便甘忘我矢，畫蛇何怪奪君杯。
端知雪裏清吟好，未減山陰興盡回。
次韵校書孔彥常校資治通鑑作
作者：晁補之
朝代：宋

羣公愛我邀我居，平生文舉情豈疏。
鈎陳玄武在北極，上帝之府森圖書。
趙韓魏降顯德尾，司馬蟬嫣世良史。
其人不見其言在，青草生原歲陽止。
吾君好學由生知，成湯得尹方有爲。
應合它年尹躬學，書成泣像麒麟閣。
次韵校理盛居中上元
作者：晁補之
朝代：宋

四見都城燈火春，看驅肥馬走朱輪。
天傳九奏虛群籟，海踴三山跨萬鱗。
追賞謾逃深禁直，拜迎祗望屬車塵。
預知短髮非歡事，只有觥船未愧人。
次韵棠美甥晝眠
作者：晁補之
朝代：宋

炎歊暫卧北窗凉，更覺甘如飯稻粱。
宰我糞牆譏敢避，孝先經笥謔兼忘。
憂虞心謝知更雁，安穩身如掛角羊。
要識熙熙不爭競，華胥別是一仙鄉。
次韵棠美述志
作者：晁補之
朝代：宋

仲子甘心織屨避萬鍾，淵明不肯折腰爲五斗。
一年鴻雁識來往，終日沐猴何去取。
甥詩意慕兩君閑，讀書要在存心久。
平生所談性命奧，長棄不憂金石朽。
我今頗習鶖子定，猶復晨朝怖頭走。
刳心先擬謝聲名，不作羊鄒悽峴首。
雲梯雨矢集無方，我已心灰同墨守。
恐甥自是禹門鱗，未可潛逃入吾藪。
琢磨晚覺孟光賢，畏我放言時被肘。
甥能鋤我青門瓜，正午時來休老手。
次韵毅父戶部兄游栖巖寺
作者：晁補之
朝代：宋

恐是初禪第一天，千秋龍象鎮危巔。
坐看玉井蓮飄葉，絕勝香罏日照煙。
點點蟻封知晉甸，紛紛雁背向秦川。
要須浩蕩奇言稱，付與南華舊老仙。
次韵毅父提刑將至蒲見寄
作者：晁補之
朝代：宋

騎報山雲見旗脚，吏趨原雪沒靴翁。
朅來定坐玄猶白，捷去還憂易又東。
他日江湖空白首，只今關隴有清風。
登瀛契分南遷夢，十五年來事事同。
次韵無極以道寄金山寺佛鑑五絕·其一
作者：晁補之
朝代：宋

埋頭塵土欲忘年，重過初禪第一天。
唯有兒童見河性，不將老面共蒼然。
次韵無極以道寄金山寺佛鑑五絕·其三
作者：晁補之
朝代：宋

鶖子猶應昧此緣，室中那有久如天。
饒師擲過三千界，浮玉西津故儼然。
次韵無極以道寄金山寺佛鑑五絕·其二
作者：晁補之
朝代：宋

不應無手是無拳，且看毛端現四天。
似向吾家得消息，鼓山餘響尚轟然。
次韵無極以道寄金山寺佛鑑五絕·其五
作者：晁補之
朝代：宋

鼓角聲中特地傳，只今鼻孔已撩天。
不應常作裴休諾，揜口何妨也默然。
次韵無極以道寄金山寺佛鑑五絕·其四
作者：晁補之
朝代：宋

無極世緣如嚼蠟，人言當住夜摩天。
此郎久學無生忍，此事吾知否不然。
次韵王宗正定國與蘇翰林先生黄校書魯直唱和
作者：晁補之
朝代：宋

東國寬市征，西山休騎屯。
時清詩人喜，洗濯出佳言。
淵源蘇夫子，河入莆菖翻。
軌轍校書君，駕驂盜驪奔。
後來得濬沖，它人孰窺藩。
譬余學禮素，婦祭盛於盆。
不應麾門牆，尚許酌衢樽。
夢天九門開，燦然列星繁。
群公顧我喜，顔若白璧溫。
赤城何足躡，愁絕永嘉孫。
次韵王正甫馬陵感事
作者：晁補之
朝代：宋

風雨關河浩蕩愁，騷人憭慄對清秋。
追君舊事何堪聽，投我新詩不易酬。
紙上安知百年後，酒中聊可一生浮。
言歸款段誰能約，正有疏頑馬少游。
次韵留守王公喜春
作者：晁補之
朝代：宋

午窗罏火不應殘，春許花期特地寬。
塞雁初驚池藻暖，谷鶑猶怯井梧寒。
未須園裏幽尋去，且更樓前遠望看。
四牡行春定何日，亦聞鐘鼓滿城歡。
次韵答秦覯見贈
作者：晁補之
朝代：宋

修身貴日新，如草陳葉換。
請看絃上矢，歲月不可玩。
文章得蛙釜，虎以皮遘難。
茲事從古然，吾黨奚獨惋。
秦君好學勇，决勝百馬汗。
宵行委明月，屢得按劍盼。
鄙夫晚更事，前猛窘新愞。
憐君亦自喭，意滿懷不散。
誰爲傾國媒，尚此瓊英粲。
期君似椓罝，無以無人慢。
次韵答葉學古
作者：晁補之
朝代：宋

昔我遊武林，值子長江頭。
我時方南轅，子亦將西舟。
相見兩大笑，典衣上高樓。
樓高不知暑，五月凝清秋。
環觀四山明，俯視萬井稠。
喧喧市中人，日暮歌吹浮。
忘形與子飲，一醉餘無謀。
湖上荷花生，黄鸝飛柳洲。
翻然搖兩槳，下上逐輕鷗。
不覺脫塵世，自謂逍遥遊。
晚訪城隅寺，竹林森如幬。
斫薪煮山茗，萧洒破百憂。
脚懶厭廛闠，五日成淹留。
肅肅太史家，門闌閑且幽。
荒亭蔭疏桐，雀鬭聞啾啁。
其人絕世賢，揶揄困時流。
唯我與吾子，大軸更往投。
幸聞一諾榮，不受萬戶侯。
誰言王母桃，方朔不得偷。
未幾子告別，西賓帝王州。
吳船風雨夜，送子不勝愁。
八月子獻書，高談夏商周。
惜哉天下馬，驪牡煩推求。
我濫鄉老薦，麻衣望前旒。
愧非鳴鳳祥，斥去還林丘。
三月我度江，子行窮海陬。
相望遂乖隔，慨歎不自休。
逆旅善辱人，虛激韓娥謳。
操瑟立齊門，乃反怨不收。
嗟哉子與我，不幸斯人儔。
有客道閩吳，書詩眷綢繆。
開緘恍自失，但覺膽氣遒。
有如飲貪泉，海貨溢兩眸。
子詩益加富，我句猶能裒。
春禽與秋蟲，引腹聊相酬。
次韵練定祥符聽法
作者：晁補之
朝代：宋

彌天一滴水，何處是曹溪。
若作聲來解，還成瞪發迷。
白雲遮剎遠，翠竹向檐低。
是物元非物，莊周未可齊。
次韵芸叟文潛體之觀音院題名
作者：晁補之
朝代：宋

壁上棲鴉粉剝紅，萍游無定得風同。
故人妙墨何人識，文豹依依霧雨中。
次韵范翰林淳夫送秦主簿覯
作者：晁補之
朝代：宋

高詞自班馬，短句亦陰何。
輸寫無窮已，懷山赴壑波。
深耕待銍艾，療饑乃嘉禾。
機雲共一時，未信來者多。
老病愧群豪，魚山臨東阿。
蘇公門下客，事業皆不磨。
孫寶暫主簿，靈槎會窮河。
它年九功敘，當使睦者歌。
業虡置牙羽，管簫復森羅。
鏞鐘欠一鐸，未害大樂和。
却欲從浮海，珊瑚爛紅柯。
龍門雖箭駛，此志未蹉跎。
丹沙還黑髮，流景爾則那。
仇池出一派，分江定有沱。
次韵蘇中丞喜文潛病間
作者：晁補之
朝代：宋

携筇過子約朝朝，况是門無百步遥。
午卧檐曦茶可煮，夜談窗霰栗堪燒。
范魚何用驚生釜，鄭鹿應知夢覆蕉。
試作文殊問居士，從今一飯久如消。
次韵蘇公和南新道中詩二首·其一
作者：晁補之
朝代：宋

山園芙蓉開，寂莫歲云晚。
公來無與同，念我百里遠。
寒飈吟空林，白日下重巘。
興盡還獨歸，挑燈古囊滿。
次韵蘇公和南新道中詩二首·其二
作者：晁補之
朝代：宋

讀公棲鴉詩，歲月傷晼晚。
公胡不念世，蠟屐行避遠。
羈鳥翔別林，歸雲抱孤巘。
我才不及古，歎息襟淚滿。
次韵蘇公翰林贈同職鄧溫伯懷舊作
作者：晁補之
朝代：宋

雪堂蜜酒花作醅，教蜂使釀花自栽。
堂前雪落蜂正蟄，恨蜂不采西山梅。
漫浪飲處空有跡，無酒可沃胸崔嵬。
不知幾喚樊口渡，五見新曆頒清臺。
鄧公昔歎不可挽，素衣未化京雒埃。
山中相邀阻筇杖，天上對直同金罍。
只今江邊春更好，漁蓑不曬懸牆隈。
百年變化誰得料，劍光自出豐城苔。
老儒經濟國勢定，近臣獻納天顔開。
蜀公亭上別公處，花柳未逐東風摧。
尚容登堂譚落屑，不愧索米腸鳴雷。
因知流落本天命，何必挽引須時來。
九關沉沉虎豹靜，無復極目江楓哀。
次韵蘇注承議天鉢元長老像前捻香
作者：晁補之
朝代：宋

蕭然方丈病儀成，蓑笠忘來一境清。
應作是觀寧有相，實無得度即非情。
日當居士行時午，月在生公講處明。
能識微言只夫子，可憐惟我最初程。
次韵蘇翰林五日揚州石塔寺烹茶
作者：晁補之
朝代：宋

唐來木蘭寺，遺跡今未滅。
僧鍾嘲飯後，語出饑客舌。
今公食方丈，玉茗攄噫噎。
當年卧江湖，不泣逐臣玦。
中和似此茗，受水不易節。
輕塵散羅麴，亂乳發甌雪。
佳辰雜蘭艾，共弔楚纍潔。
老謙三昧手，心得非口訣。
誰知此間妙，我欲希超絕。
持誇淮北士，湯餠供朝啜。
次韵蘇翰林廐馬好頭赤
作者：晁補之
朝代：宋

君不見崑崙龍種非凡肉，不但蹄高耳批竹。
區區吳蜀有二駿，跳過斷橋飛出谷。
萬蹄縱牧原野赤，汧隴收駒日復日。
未須天廐驚好頭，冀北未空聊一歷。
次韵蘇門下寄題雪浪石
作者：晁補之
朝代：宋

居庸滅烽惟留屯，時平更覺將軍尊。
鈴齋看雪擁衲坐，急鼓又報邊城昏。
百壺高宴梨栗圃，千里未盡桑麻村。
天憐公老無以樂，一星飛墮從天門。
得無遺履穀城化，恐是喫草金華魂。
不然荆棘霜露底，兀然奇怪來無根。
女媧擣鍊所遺棄，奔潀尚有河漢痕。
豈其謀國坐不用，聊以永日寧復論。
跳梁不憂牧並塞，綏納可使魚游盆。
公歸廊廟誰得挽，此石萬古當長存。
次韵袁疇耕道見貽
作者：晁補之
朝代：宋

閱世紛紛共旅亭，歸來眼爲里人明。
老夫未歎嘗三已，吾子何憂取一名。
仁義夙心成自誤，文章小道得高評。
曲池遠市偏宜暑，携卷同來看月生。
次韵邠倅王正夫
作者：晁補之
朝代：宋

函谷雞鳴滿面塵，夫君泛愛尚爲親。
清時有味俱吾黨，黄髮相看更幾人。
物理未驚翁喪馬，世情應笑子知津。
似聞絕塞風沙苦，只約觥船莫負春。
次韵都尉王晉卿天駟監邂逅作兼呈坐客
作者：晁補之
朝代：宋

平生杜元凱，學問光奕世。
戚聯帝室未要論，烜赫功高羊叔子。
赤霄翔舞須威蕤，孔翠文章豈其累。
崇臺作山池作湖，富貴所要聲名俱。
酒樽詩句得過薄，小隠山城殊未疏。
曹侯詞翰諸公客，慣聽清歌耳傾側。
天閑兩驥看追風，晴軒忽下飲河虹。
拳毛妙畫不可見，顔公筆精如對面。
鄧張不醉無攬轡，燒燭林間鵲飛起。
第語曹侯繼張燕，鄰榼如澠不憂淺。
次韵鄧正字慎思秋日同文館九首·其一
作者：晁補之
朝代：宋

平生鄧夫子，文墨晚相依。
臺閣佳聲在，湖湘爽氣歸。
詩誇束筍密，髮歎耨苗稀。
勤苦千秋事，川明水孕璣。
次韵鄧正字慎思秋日同文館九首·其七
作者：晁補之
朝代：宋

風雲日夕改，秋氣襲堂闈。
映葉無蜩響，依叢有蝶歸。
官壺催賜酎，鄰杵急成衣。
留滯真何補，蓴鱸興又違。
次韵鄧正字慎思秋日同文館九首·其三
作者：晁補之
朝代：宋

蔡侯南國秀，經緯耿昭回。
文史蛙生甑，風雲蟄起隈。
吾君求助意，之子爲時來。
萬縷防秋費，何如一士才。
次韵鄧正字慎思秋日同文館九首·其九
作者：晁補之
朝代：宋

前世諸生選，平居數路開。
鄉閭自相與，巖穴亦時來。
射雉空亡矢，爲蛇更奪盃。
千金曾市骨，聊用作龍媒。
次韵鄧正字慎思秋日同文館九首·其二
作者：晁補之
朝代：宋

雄深張子句，山水發天光。
黄鵠愁嚴道，玄龜困呂梁。
愛君豪穎脫，嗟我病傖囊。
驥尾何當附，西風萬里長。
次韵鄧正字慎思秋日同文館九首·其五
作者：晁補之
朝代：宋

輟直讎書館，聯裾校藝場。
騰驤來萬匹，挺拔出千章。
直釣何妨得，餐風未必香。
搜才頼公等，要助俗成康。
次韵鄧正字慎思秋日同文館九首·其八
作者：晁補之
朝代：宋

氣入中秋勁，更傳午夜長。
青燈蛾舞急，白月雁啼凉。
羈旅生來慣，淹留久却忘。
吟詩酬鄧子，畢昴出東方。
次韵鄧正字慎思秋日同文館九首·其六
作者：晁補之
朝代：宋

憶卧蓬萊閣，同聽午唱雞。
星辰望天北，簪組隔城西。
幾日宣魚鑰，長驅響月題。
更憑催鄧子，要剸玉如泥。
次韵鄧正字慎思秋日同文館九首·其四
作者：晁補之
朝代：宋

高堂置書几，連幕與雲齊。
暑服猶便葛，秋槃已飣梨。
官醪聊足醉，古錦不成題。
空對燈花喜，重城隔夜閨。
次韵金鄉宰韓宗恕寺丞見贈三首·其一
作者：晁補之
朝代：宋

乘濤無意犯星躔，好在琴尊且樂全。
彭澤孤吟成小隠，蘇門雙嘯劇登仙。
平時主父言多困，晚節揚雄學始傳。
鮑叔可能知管子，勞君相許寄忘年。
次韵金鄉宰韓宗恕寺丞見贈三首·其三
作者：晁補之
朝代：宋

公子翩翩出世賢，少時術業已成全。
閑中道義輕三事，醉裏文章敵八仙。
客舍寒罏聊可擁，縣樓昏鼓不須傳。
河陽花發期相過，即是新年換故年。
次韵金鄉宰韓宗恕寺丞見贈三首·其二
作者：晁補之
朝代：宋

蜀客高詞詫割鮮，直吞雲夢氣仍全。
自憐單閼窮爲賦，不向元和共得仙。
嘉論一朝傾蓋合，新詩半夜叩關傳。
西窗却話巴山事，它日相逢憶此年。
次韵錢濟明贈感慈長老
作者：晁補之
朝代：宋

我聞棲禪人，一念超十地。
云何別影事，未免依緣氣。
譬如幻男女，機廢根隨廢。
不然怖頭走，此病窮三世。
邦公獅子吼，曾使諸天喜。
廣說無說時，俱成甘露味。
不知室久如，當有天來侍。
城隅竹塢近，梵剎開嚴閟。
以彼穴中空，清風自來萃。
我生久更事，求愚不求慧。
清風已說法，不用重宣偈。
開祖照人姿，滄波白蘋際。
居然九奏妙，往往魚龍戲。
濟明經世才，彫松識寒歲。
懷寶竟迷邦，此豈非良計。
名山尋勝士，投老終深詣。
我自所蘄廉，蟬葉真堪蔽。
次韵閻仲甫郎中病起二首·其一
作者：晁補之
朝代：宋

伏波七十老鍪弧，薏苡何曾適病軀。
高卧輸公無一事，評詩校畫是功夫。
次韵閻仲甫郎中病起二首·其二
作者：晁補之
朝代：宋

脫略軒裳陶隠居，肘書百卷事寧軀。
茯苓日長東山澀，早晚柴車命僕夫。
次韵閻甥伯溫池上八首·其一
作者：晁補之
朝代：宋

文饒論百揆，豪氣闊天宇。
歸來坐平泉，草木何足數。
只今和文第，怪石幾風雨。
達生要忘累，人取應我與。
次韵閻甥伯溫池上八首·其七
作者：晁補之
朝代：宋

黄冠一奇士，教我漱華池。
茅檐夕堅坐，見月柳間低。
水蟲時一出，細浪作鱗差。
流觀起百慮，內視失羣疑。
次韵閻甥伯溫池上八首·其三
作者：晁補之
朝代：宋

誅茅斬惡木，衆卉方以朋。
掘沙到沮洳，方復見此澄。
客來恍異境，物象初不增。
以此自誑目，果下能日乘。
次韵閻甥伯溫池上八首·其二
作者：晁補之
朝代：宋

昔吾卜城東，今吾卜城中。
祇畏盜賊迫，安知廛市同。
畚鍤運渤海，操蛇應未窮。
無乃遭此笑，君如北山翁。
次韵閻甥伯溫池上八首·其五
作者：晁補之
朝代：宋

物養有得失，瘠地江河隈。
亭檻但小草，山林自奇材。
我有八極興，聊堪一席開。
長嘯本造適，悲風爲誰來。
次韵閻甥伯溫池上八首·其八
作者：晁補之
朝代：宋

平生惟親舊，相得懷抱敞。
寧知老田里，三徑得還往。
結廬在人境，此意陶令賞。
但話北窗凉，何必羲皇上。
次韵閻甥伯溫池上八首·其六
作者：晁補之
朝代：宋

自從移居來，城市益啾擾。
如何跬步近，亦有鷺下沼。
朅來欲騁騖，詰曲故百遶。
人間南柯夢，方此猶復小。
次韵閻甥伯溫池上八首·其四
作者：晁補之
朝代：宋

池深不可臨，際水作石磴。
塵埃攪百里，得此亦差勝。
晨朝看雨坐，蛙喜律呂應。
有兒不鼓篋，共此疏懶興。
次韵閻秀才漢臣食兔
作者：晁補之
朝代：宋

兔誠中山族，中古稍分裂。
唐虞用大牲，雖有目未瞥。
䨲孫能飛仙，飄忽天漢决。
不逢易牙試，厥胄幾泯滅。
羿弧殞陽烏，曾不弋在穴。
王良馬慢忌，撲握幾奔掣。
初遭赳赳子，鼎飪飫毛血。
中逢宋鵲窘，饑吻啄原雪。
叔世削格多，星迸失行列。
蹄窮不得逸，如鼠限高闑。
應憐蚌潛水，暴腹想江月。
唇亡欲誰語，竟死猶結舌。
肩尻弱易解，狼藉腥尺鐵。
抽毫置筠管，復苦蠹魚齧。
論功在冊府，微物推爾傑。
剡藤光奪縑，抄記良瑣屑。
北鄰閻夫子，尚忍資盃啜。
得諸韓盧口，實以彊暴劣。
作詩誇芳美，此譽寧所悅。
不如狐膏臊，質賤甘棄絕。
冢妖老通數，藤索夜空設。
爾曾不及彼，就獲徒內熱。
聆聲無聳耳，當學縮頸鼈。
吾君阜萬物，沛若澤未竭。
誰能復古初，此味儻可缺。
次韵韓求仁南臺朝請晚過南湖見寄
作者：晁補之
朝代：宋

浮花浪蕊信東西，何許尋芳去自遲。
流景不須驚石火，寸田應已長瓊枝。
想君清興聊堪發，遣我憂心久欲夷。
便作崔丞日臨水，鳬行擿尾不須知。
次韵魯直試院贈奉議李伯時畫詩
作者：晁補之
朝代：宋

東房携卷繞幕行，西房卷作墮地聲，紙山間出筆陣橫。
李侯畫若禪眼透，觀魚玄沙骨竦瘦，舟中淵明細若豆。
歸心只愛玉花驄，不須棘針學癡翁，惱渠愁作眉鬭紅。
次韵魯直謝李右丞送茶
作者：晁補之
朝代：宋

都城米貴斗論璧，長饑茗椀無從識。
道和何暇索檳榔，慚愧雲龍羞肉食。
壑源萬畮不作欄，上春伐鼓驚山顔。
題封進御官有局，夜行初不更驛宿。
冰融太液俱未知，寒食新苞隨賜燭。
建安一水去兩水，易較豈如涇與渭。
右丞分送天上餘，我試比方良有似。
月團清潤珍豢羊，葵花瑣細胃與腸。
可憐賦罷群玉晚，寧憶睡餘雙井香。
大勝膠西蘇太守，茶湯不美誇薄酒。
次韵黄奉議序致仕作
作者：晁補之
朝代：宋

聞道家書至，山中不厭寒。
近臣多白髮，此老獨黄冠。
金少從供具，身輕莫據鞍。
勞心爲功業，持與世人看。
欲求閑局理舊學作·其一
作者：晁補之
朝代：宋

莫求致仕且分司，此等劉伶笑婦兒。
投老寸陰如寸玉，從君了事只名癡。
欲求閑局理舊學作·其二
作者：晁補之
朝代：宋

故園歷歷眼中分，非禹誰教不入門。
何處功名有成遂，玉初不獻足猶存。
欽慈皇后挽辭二首·其一
作者：晁補之
朝代：宋

仙馭飄颻不可尋，西陵寶冊襚衣衾。
禮遵章懿因仁志，謚酌欽慈自聖心。
感泣萬人隨遣奠，恩勤千古詠徽音。
一言能使民忠勸，要識吾君孝治深。
欽慈皇后挽辭二首·其二
作者：晁補之
朝代：宋

弓韣它年事炳靈，紅光滿室衆潛驚。
人言薄氏誠君子，天與文皇兆大橫。
聖有至情風不止，邦傳慶祚日重明。
百神陪扈朝陵寢，想像登輿動珮聲。
欽聖皇后挽辭二首·其一
作者：晁補之
朝代：宋

神開大馬表坤祺，象配黄龍耀母儀。
艱棘從權非本意，憂勤復辟竟先期。
欲書皇極彝倫事，不在關雎卷耳詩。
陵作因山名改聖，君王仁孝自生知。
欽聖皇后挽辭二首·其二
作者：晁補之
朝代：宋

蒼黄大策中先定，洶涌姦言外獨驚。
可但觸山憂地坼，只應鍊石見天成。
江湖自昔波濤遠，日月如今晝夜明。
盡作兒啼送文母，不知簫鼓若爲聲。
永嘉縣君赴潁昌杜丈之喪送至鹿邑境上贈別
作者：晁補之
朝代：宋

二十年糠粃，相從無靦顔。
尊公抱至痛，白玉掩深菅。
送子三百里，西風涕汍瀾。
鄰喪罷相舂，況我五服間。
憐子一女子，忘身赴憂患。
但恨莫攀輀，賤生守微官。
勿爲摻執悲，我居不求安。
送死當大事，丈夫良獨難。
求仁復示怨句次韵
作者：晁補之
朝代：宋

聞說高情久沉寥，縶維誰與永今朝。
五車猶累方書好，萬物先從辯說彫。
已向季咸心獨醉，更緣順子意都消。
清秋璧月凉如水，莫遣纖雲翳紫霄。
江城子
作者：晁補之
朝代：宋

娉娉聞道似輕盈。好佳名。也堪稱。楚觀雲歸，重見小樊驚。豆蔻梢頭春尚淺，嬌未顧，已傾城。章臺休詠舊青青。惹離情。恨難平。無事飛花，撩亂撲旗亭。不似劉郎春草小，能步步，伴人行。
江心望彭澤作
作者：晁補之
朝代：宋

青山缺處大江奔，江口山顔見縣門。
一世定無紆轡處，故應來此著琴罇。
江神子·江城子
作者：晁補之
朝代：宋

去年初見早梅芳。一春忙。短紅牆。馬上不禁、花惱只顛狂。蘇晉長齋猶好事，時喚我，舉離觴。今年春事更茫茫。淺宮妝。斷人腸。一點多情、天賜骨中香。賴有飛鳧賢令尹，同我過，小橫塘。
江神子·江城子
作者：晁補之
朝代：宋

舊山鉛槧倦棲遲。叩宸闈。向淮圻。五馬行春，初喜後車隨。太守風流容客醉，花壓帽，酒淋衣。隋宮煙外草萋萋。菊花時。動旌旗。起舞留公，且住慰相思。王粲詩成何處寄，人北去，雁南飛。
江神子·江城子
作者：晁補之
朝代：宋

雙鴛池沼水融融。桂堂東。又春風。今日看花，花勝去年紅。把酒問花花不語，攜手處，遍芳叢。留春且住莫匆匆。秉金籠。夜寒濃。沈醉插花，走馬月明中。待得醒時君不見，不隨水，即隨風。
汴堤暮雪懷徑山澄慧道人
作者：晁補之
朝代：宋

朔風吹雪亂霑襟，走馬投村日向沉。
遥想道人敲石火，冷杉寒竹五峰深。
泊思禪寺呈廖明略其地蓋干越寺在琵琶洲上
作者：晁補之
朝代：宋

遲君干越思禪寺，彌月忘歸住翠嵐。
忽見琵琶洲上月，始驚全室在天南。
泊舟山陽偶題
作者：晁補之
朝代：宋

五歲淮山一夢新，扁舟曾繫市橋春。
津亭石磴雙垂柳，見我依依似故人。
泗州王諫議明叟留飲
作者：晁補之
朝代：宋

雲水東遊蚤歲懷，半生塵土却教回。
兩行堤柳關心在，一點淮山入眼來。
北省主人誇酒好，南風稚子喜帆開。
揚州底事牽行色，端爲瓊花芍藥催。
洞仙歌
作者：晁補之
朝代：宋

今春閏好。怪重陽菊早。滿檻煌煌看霜曉。喚金錢翠雨，不稱標容，瀟灑意、陶潛詩中能道。不應誇絕豔，曾妒春華，因甚東君意不到。又似鎖，三千漢女，偏教明妃、怨西風邊草。也何必、牛山苦沾衣，算只好龍山，醉狂吹帽。
洞仙歌
作者：晁補之
朝代：宋

年年青眼。為江梅腸斷。一句新詩思無限。向碧瓊枝上，白玉葩中、春猶淺。一點龍香清遠。誰拋傾國豔。昨夜前村，都恐東皇未曾見。正倚牆紅杏，芳意濃時，驚千片。何許飄零仙館。待冰雪叢中看奇姿，乍一笑能回，上林冬暖。
洞仙歌
作者：晁補之
朝代：宋

江陵種橘，尚比封侯貴。何況江濤轉千里。帶天香，含洞乳，宜入春盤，紅荔子，馳驛風流僅比。齒疏潘令老，怯咀冰霜，十顆金苞謾分遺。記觴前、須細認，別有餘甘，從此去，枉卻栽桃種李。想相如酒渴對文君，迥不是人間，等閒風味。
洞仙歌
作者：晁補之
朝代：宋

溫江異果，惟有泥山貴。驛送江南數千裡。半含霜，輕噀霧，曾怯吳姬，親贈我，綠桔黃柑怎比。雙親雲水外，遊子空懷，惆悵無人可歸遺。報周郎、須念我，物少情多，春酒醉，獨勝甜桃醋李。況燈火樓臺近元宵，似不減年時，袖中香味。
洞仙歌
作者：晁補之
朝代：宋

當時我醉，美人顏色，如花堪悅。今日美人去，恨天涯離別。青樓朱箔，嬋娟蟾桂，三五初圓，傷二八、還又缺。空佇立，一望一見心絕。心絕。頓成淒涼，千里音塵，一夢歡娛，推枕驚巫山遠，灑淚對湘江闊。美人不見，愁人看花，心亂含愁，奏綠綺、弦清切。何處有知音，此恨難說。怨歌未闋。恐暮雨收、行雲歇。窗梅發。乍似睹、芳容冰潔。
洞仙歌
作者：晁補之
朝代：宋

花恨月惱。更夏有涼風，冬軒雪皎。閒事不關心，算四時皆好。從來又說，春臺登覽，人意多同，常是惜、春過了。須痛飲，莫放歡情草草。年少。尚憶瑤階，得雋尋芳，驂驔東城，適見垂鞭，酕醄南陌，又逢低帽。鶯花蕩眼，功名滿意，無限嬉遊，榮華事、如夢杳。傷富貴浮雲，曾縈懷抱。為春醉倒。願花更好。春休老。開口笑。佔醉鄉、莫教人到。
洞仙歌
作者：晁補之
朝代：宋

裙芳老盡，海棠花時候。雨過寒輕好清晝。最妖饒一段，全是初開，雲鬟小，塗粉施朱未就。全開還自好，駘蕩春餘，百樣宮羅鬥繁繡。縱無語也，心應恨我來遲，恰柳絮、將春歸後。醉猶倚柔柯，怯黃昏，這一點愁，須共花同瘦。
洞仙歌
作者：晁補之
朝代：宋

青煙冪處，碧海飛金鏡。永夜閒階臥桂影。露涼時、零亂多少寒螿，神京遠，惟有藍橋路近。水晶簾不下，雲母屏開，冷浸佳人淡脂粉。待都將許多明，付與金尊，投曉共、流霞傾盡。更攜取、胡床上南樓，看玉做人間，素鞦韆傾。
流民
作者：晁補之
朝代：宋

生涯不復舊桑田，瓦釜荆籃止道邊。
日暮榆園拾青莢，可憐無數沈郎錢。
浣溪沙
作者：晁補之
朝代：宋

帳飲都門春浪驚。東飛身與白鷗輕。淮山一點眼初明。誰使夢迴蘭芷國，卻將春去鳳凰城。檣烏風轉不勝情。
浣溪沙
作者：晁補之
朝代：宋

江上秋高風怒號。江聲不斷雁嗷嗷。別魂調遞為君銷。一夜不眠孤客耳，耳邊愁聽雨蕭蕭。碧紗窗外有芭蕉。
浣溪沙
作者：晁補之
朝代：宋

雨過園亭綠暗時。櫻桃紅顆壓枝低。綠兼紅好眼中迷。荔子天教生處遠，風流一種阿誰知。最紅深處有黃鸝。
淮壖
作者：晁補之
朝代：宋

淮壖日沒風卷沙，黄昏飛雪如落花。
孤舟有客寒不飲，欹枕關篷夜憶家。
雪飛篷底洒我額，篷隙虛明來曉色。
紙屏布被風颼颼，驚起開篷滿船白。
船頭雪重折黄蘆，下有宿雁驚相呼。
天寒四野無行客，凍卧孤舟愁盜賊。
厭聞淮浪打船聲，原上風號天正黑。
土膏已動春陽來，安得長風掃霧開。
豁然天外見白日，爲君挂席凌清淮。
清口懷應書時雪中舟行
作者：晁補之
朝代：宋

蚤歲單舟此水濱，雪花都蔽引舟人。
重來五馬真何事，笑雪空成鬢上春。
減字木蘭花
作者：晁補之
朝代：宋

萍蓬行路。來不多時還遣去。會有重來。還把清尊此地開。隋河楊柳。見我五年三執手。紅淚多情。待得重來走馬迎。
游栖巖寺呈提刑學士毅夫兄
作者：晁補之
朝代：宋

飛樓壓城城跨野，黄河逶迤避條華。
城南鳥道拱高巖，入谷車箱不容馬。
解鞍初步石苔青，細泉鳴遶竹間亭。
肩輿直上十八折，維以采絲雙巨絙。
我行枉矢復蛇蹙，三步一呼勞我僕。
前旌已作鶴穿雲，後隊方如蟻緣木。
千條倒澗淙大壑，百丈層冰凍垂瀑。
無雲而雲蒼翠橫，無風而風𠿕𧇠聲。
崖窮東轉路忽平，長楊老柏森成城，朱欄碧砌上窈冥。
蓮花三峰只對面，仙人玉女如相迎。
却臨北嶺望吾郭，萬瓦一垤令人驚。
孔侯翛然顧我語，高真之居隔風雨，下視人寰如此許。
此中豈但蠻觸微，千古紛爭幾是非。
我言人處世，此見釋氏義。
人食地上穀，足固不離地。
我今正在阿堵中，與君安得生兩翅。
却憶隋文駕六龍，意比姬滿朝河宗。
當時萬騎留山麓，登臨已卷長江東。
翠微宮裏亦如此，依然古殿對喬松。
何况山中携妓裴御史，猶唱當時霜月空。
與君江南厭山水，香罏雙劍俱夢中。
異鄉同宦對絕景，令我不指東飛鴻。
立戒兵厨釀春酒，要看雪盡山花紅。
不須墮淚似羊守，且可騎馬同山公。
游華嶽歸道中望仙掌
作者：晁補之
朝代：宋

深巖踏遍尋歸路，仙掌依然在碧虛。
無限游人重駐馬，豈惟狂客倒騎馿。
挂圖天漢朝霞上，落影秦關夕照餘。
千古全生纔一士，可憐登覽盡丘墟。
湖口
作者：晁補之
朝代：宋

彭蠡宮亭浸全楚，號呼噴吐出喉中。
此間曠蕩無窮水，何處還容地火風。
湯村逢陳安性
作者：晁補之
朝代：宋

束裝清曉來江浦，瘦馬羸童犯山雨。
解鞍入寺聞鐘聲，堂上僧齋日初午。
故人聆我足音喜，紗帽相逢坐東廡。
別來幾日頷生須，相見驚疑更問語。
念昨與君俱隨書，貧賤不爲人比數。
侍郎門館乏容悅，舉子文章慚莽鹵。
瞽言强獻亦何有，君去東州我之楚。
可憐今日江頭路，草草逢君具雞黍。
我貧無策未容飽，君祿雖微不猶愈。
如今未可計得失，且作新詩致醇醑。
滿庭芳
作者：晁補之
朝代：宋

欲買廬山，山前三畝，小橋橫過鬆間。變名吳市，誰認舊容顏。最好棲賢峽外，應自此、都隔塵寰。人稀到，壺中化國，光景更堪閒。無心，求至道，柴門閉了，飽睡甘飡。幸兒成孫長，為掃家山。若問它年歸去，驀地也、雙槳來還。愁難捨，清風萬壑，高處正躋攀。
滿庭芳
作者：晁補之
朝代：宋

歸去來兮，名山何處，夢中廬阜嵯峨。二林深處，幽士往來多。自畫遠公蓮社，教兒誦、李白長歌。如重到，丹崖翠戶，瓊草秀金坡。生綃，雙幅上，諸賢中屨，文彩天梭。社中客，禪心古井無波。我似淵明逃社，怡顏盼、百尺庭柯。牛閒放，溪童任懶，吾已廢鞭蓑。
滿庭芳
作者：晁補之
朝代：宋

鄉物牽情，家山回首，浩然歸興難收。報恩心事，投老拼悠悠。卻笑當年牛下，輕自許、激烈寒謳。成何事，夷猶桂楫，蘭芷詠芳洲。人生，萍梗跡，誰非樂土，何處吾州。算不須，臨歧惝恍遲留。要看香爐瀑布，丹楓亂、江色凝秋。真堪與，瀟湘暮雨，圖上畫扁舟。
滿庭芳
作者：晁補之
朝代：宋

閒說秋來，乘槎心懶，夢迴三島波間。便思黃帽，同我老山顏。上界仙人官府，何似我、蕭散塵寰。雲無止，流泉自急，此意本來閒。寂寥，松桂圃，陪君好語，亦可望飡。況瓊枝玉蕊，秀滿春山。若問幽棲何意，莫道是、飛鳥知還。無言處，孫登半嶺，高韻更難攀。
滿庭芳
作者：晁補之
朝代：宋

鷗起蘋中，魚驚荷底，畫船天上來時。翠灣紅渚，宛似武陵迷。更晚青山更好，孤雲帶、遠雨絲垂。清歌裡，金尊未掩，誰使動分攜。竹林、高晉軟，阿咸瀟散，猶愧風期。便棄官終隱，釣叟苔磯。縱是鳴鴻雲外，應念我、垂翼低飛。新詞好，他年認取，天際片帆歸。
滿江紅
作者：晁補之
朝代：宋

月上西窗，書幃靜、燈明又減。水漏澀、銅壺香爐，夜霜如雪。睡眼不曾通夕閉，夢魂爭得連宵接。念碧雲、川路古來長，無由越。鸞釵重，青絲滑。羅帶緩，小腰怯。伊多感那更，恨離傷別。正是少年佳意氣，漸當故里春時節。歸去來、莫教子規啼，芳菲歇。
滿江紅
作者：晁補之
朝代：宋

莫話南征，船頭轉、三千餘裡。未嘆此、浮生飄蕩，但傷佳會。滿眼青山芳草外，半篙碧水斜陽裡。問此中、何處芰荷深，漁人指。清時事，羈遊意。盡付與，狂歌醉。有多才南阮，自為知己。不似朱公江海去，未成陶令田園計。便楚鄉、風景勝吾鄉，何人對。
滿江紅
作者：晁補之
朝代：宋

華鬢春風，長歌罷、傷今感昨。春正好、瑤墀已嘆，侍臣冥寞。牙帳塵昏餘劍戟，翠帷月冷虛絃索。記往歲、龍坂誤曾登，今飄泊。賢人命，從來薄。流水意，知誰託。繞南枝身似，未眠飛鵲。射虎山邊尋舊跡，騎鯨海上追前約。便江湖、與世永相忘，還堪樂。
漁家傲
作者：晁補之
朝代：宋

漁家人言傲，城市未曾到。
生理自江湖，那知城市道。
晴日七八船，熙然在清川。
但見笑相屬，不省歌何曲。
忽然四散歸，遠處滄洲微。
或云後車載，藏去無復在。
至老不曲躬，羊裘行澤中。
漫成呈文潛五首·其一
作者：晁補之
朝代：宋

無心看春只欲坐，偶騎馬傍春街行。
可憐愁以草得暖，一寸心從何處生。
漫成呈文潛五首·其三
作者：晁補之
朝代：宋

十年閉戶不作舞，爲客一整紅羅裙。
莫倚琵琶解寫怨，朱簾垂下阿誰聞。
漫成呈文潛五首·其二
作者：晁補之
朝代：宋

花如怨人不近眼，深院一枝春得知。
東風不是不愛惜，剛爲花愁真是誰。
漫成呈文潛五首·其五
作者：晁補之
朝代：宋

不是生情薄桃李，廣陵一株名最高。
俱飛蛺蝶莫猜忌，端爲蜻蜓避伯勞。
漫成呈文潛五首·其四
作者：晁補之
朝代：宋

平時無歡苦易醉，自怪飲樂顔先酡。
乃知醉人不是酒，真是情多非酒多。
漫浪閣辭
作者：晁補之
朝代：宋

沛高皇之受嬴兮，劉別子曰楚元。
羌好詩而說義兮，敬設醴於穆生。
戊始怠而穆去兮，申白笑而鉗市。
富傳孫而失國兮，派辟彊之支子。
爰清浄而少欲兮，以身悟乎霍光。
蹇孫向之洽聞兮，至耆老而彌良。
曰衆賢和於朝兮，萬物和於野。
粵百世而能調兮，民胥來而鳳下。
惟劉有後於楚兮，千歲發夫道原。
流其芳以益遠兮，偉壯輿之不愆。
原惟博而好直兮，向異世而復起。
輿惟進而未已兮，載向學亦不墜。
彼元結之信修兮，羌何爲此漫浪也。
將履中而晦外兮，其德固天之放也。
惟漫浪之爲言兮，匪正則之嘉名。
豈其懲屈之死忠兮，欲猗移以保生。
結當易之一爻兮，幽人履而正吉。
輿方壯而惡畫兮，棄爾輔欲誰頼。
吾語子漫浪之可兮，遺物往其庶幾。
苟畏人而羣於人兮，拭唾面其猶殆。
朝騁望乎紫霄兮，夕歸次乎左蠡。
五老兮在上，星子兮在下。
垂瀑介於高丘兮，洞深林而北靡。
飛梁亙於三峽兮，倏異景而殊世。
青松屋兮桂宇，辛夷房兮梅戶。
蘭糗兮菊粻，蓀體薦兮肴若芳。
雲駟兮霓輈，歲將晏兮誰與游。
煙爲衣兮水爲珮，君誰須兮林之際。
吾以漫爲旌兮，建彼太虛之上也。
吾以浪爲乘兮，周彼八荒之外也。
羾萬里而不逢人兮，御謁我以宜止。
晻轟轟而曠洶洶兮，羌何以辯乎明晦。
彌高出於千仞兮，羣鳳過而北南。
彌幽徑於雷室兮，列缺驚而後先。
求佺僑而不得兮，咸勃窣其在下。
乃山澤之臞兮，夫何足以跂而望我。
茫吾不知其所如兮，黔嬴告我以何舍。
出無陰兮入無陽，旋丹崖兮匝大荒。
忽臨睨夫故居兮，羣梯危之蜂戶。
傴白叟之扶童兮，迎謂我以良苦。
返吾稼兮復吾樵，山{⿰山悤}{⿰山悤}兮江滔滔。
輿先人之善俗兮，雖百世猶未改。
彼魯衰而齗齗兮，吾老穉以知恥。
匪禮失而求野兮，民固化於不恌。
輿克家而好常兮，庸謹行以毋慠。
懷向原之遺直兮，念爾祖而履薄。
陳洪範之九疇兮，敘三統與七略。
以爲博而弗考兮，蹇無用而束閣。
紛輿世之多賢兮，匪曲全而好修。
惟仁宅與義路兮，羌可居而必由。
結信賢而自晦兮，忘其同物以迷世。
鳬與波而上下兮，夫固非駒之所喜。
亂曰：接輿詭而悟聖兮，匪沮溺亦楚狂。
聖與言而莫顧兮，人以爲知乎大方。
既不足用吾中兮，吾將從回憲之所臧。
潼關道中
作者：晁補之
朝代：宋

塵土長安古道深，潼關依舊接桃林。
使君驄馬來何後，道士青牛去莫尋。
春半河山猶寂莫，日長坑阪正崎嶔。
平生冷笑元龍誤，老覺求田負寸心。
澠池道中
作者：晁補之
朝代：宋

虎狼敵國易良圖，望見將軍要引車。
不畏秦强畏廉鬭，古來只有藺相如。
澠池道中寄福昌令張景良通直
作者：晁補之
朝代：宋

十年一夢間湖湘，欲往從之道阻長。
可但知君愛彭澤，不應言我薄淮陽。
馬穿崤底流泉白，鳥下關頭落照黄。
愁作驛亭寒不寐，懷人思古九迴腸。
澶守諫議韓璹禱雨有應
作者：晁補之
朝代：宋

長蜺飲井井欲乾，白鼉鳴窟淒風寒。
公馬未駕陰漫漫，公歸溼幕濡旌幡。
霜刀不染鵝頸殷，塗龍安享雩舞閑。
隰桑有沃柔可攀，小麥青青大麥攢。
拜公起舞公顔歡，明日空階響夜闌。
屋漏不復愁衣單，帡幪廣厦安如山。
濟州道中寄葉勛秀才
作者：晁補之
朝代：宋

曉路入西郊，新霜著鬢毛。
貧交借羸馬，慈母授征袍。
野靜狐狸出，天寒雁鵠高。
艱難憶親舊，清淚漬平皋。
玉溪歸逢甥李相如汴中
作者：晁補之
朝代：宋

蠻鄉俟天形，畏蠚復憚暑。
夢甥來萬里，竹響風動宇。
如今真似夢，相對別恨吐。
平生窘執轡，白面力如虎。
誰令斗指日，江使墮漁罟。
桃僵李爲仆，遺珮滿江渚。
常憂抱石死，無復脚踏土。
那知徼時願，起廢遇明主。
曠調已遠跡，未用矜杜舉。
但憂世議隘，亡弓不亡楚。
吾甥學孔子，况乃父母魯。
如聞四門闢，未信遡洄沮。
上書閔魃旱，膏以神靈雨。
北海自有人，高丘豈無女。
爾壯觀爾能，吾歸固吾所。
期甥二兒上，餘子不足數。
何以喻吾心，酌此湘吳醑。
玉蝴蝶
作者：晁補之
朝代：宋

暗憶少年豪氣，爛南國、蓬島風光。醉倚吳王宮殿，不解悲涼。舞猶慵、小腰似柳，歌尚怯、嬌語如簧。好林塘。玳筵留住，彩舫攜將。清狂。揚州一夢，中山千日，名利都忘。細數從前，眼中歡事盡成傷。去船迷，亂花流水，遺佩悄、寒草空江。黯愁腸。暮雲吟斷，青鬢成霜。
王拱辰太尉挽辭二首·其一
作者：晁補之
朝代：宋

賈山辭賦妙升堂，十八高名擅洛陽。
遭主聖人千載事，濟時賢獻萬夫望。
已加壇上將軍鉞，未促齊中相國裝。
曾有新詩介眉壽，悲歌何忍送歸牆。
王拱辰太尉挽辭二首·其二
作者：晁補之
朝代：宋

童年已切耆英慕，壯歲初陪後乘遊。
衛幕櫜弓皆廣建，梁筵進牘並枚鄒。
雲臺生面丹青古，馬鬣新封草木秋。
是事公應付蜩甲，蒼霞誰見揖浮丘。
甘雨
作者：晁補之
朝代：宋

晻晻轟轟有物催，端如鬼駕北溟來。
百昌一種得甘雨，蛇不耆乾苕卵摧。
生查子
作者：晁補之
朝代：宋

夜引別佳人，梅小猶飄雪。忍淚一春愁，過卻花時節。相見話相思，重與臨風月。休似那回時，無事還輕別。
生查子
作者：晁補之
朝代：宋

宮裡妒娥眉，十載辭君去。翠袖怯天寒，修竹無人處。今日近君家，望極香車騖。一水是紅牆，有恨無由語。
生查子
作者：晁補之
朝代：宋

永日向人妍，百合忘憂草。午枕夢初回，遠柳蟬聲杳。蘚井出冰泉，洗瀹煩襟了。卻掛小簾鉤，一縷爐煙嫋。
生查子
作者：晁補之
朝代：宋

青帝曉來風，偏傍梅梢緊。未放玉肌開，已覺龍香噴。此意比佳人，爭奈非朱粉。惟有許飛瓊，風味依稀近。
用前韵答李行正教授
作者：晁補之
朝代：宋

見我淮南初召西，重來學館尚棲遲。
未容小隠通三徑，聊可卑飛共一枝。
飲罷玉山方突兀，賦成筆陳已淫夷。
霜荷葉歎青衫舊，聞子修身自畏知。
用寄成季韵呈魯直
作者：晁補之
朝代：宋

懷英名高長史口，獨以一人當北斗。
黄公崛起與之班，奄有斯名唐以還。
文章破觚頼聖世，筆墨未逃蹊徑間。
湖州太守諸儒長，可獨進賢無上賞。
曾語黄公四坐驚，競吟佳句汶陽城。
飲茶未勝薄酒傾，若人所辱伊人榮。
鳳兮德衰衆鳥恥，陳蔡不憂顔氏子。
窮吟百軸傳未已，短髮頻搔爲君喜。
君不見富貴及時行樂難，雖無趙女有秦彈。
夢中自古不識路，月在雲際勞梯攀。
何時半嶺聞清嘯，相值蘇門百尺山。
用文潛館中韵贈蔡學正天啟
作者：晁補之
朝代：宋

蔡侯飽學囷千釜，濯足清江起南土。
立談頗似燕客豪，快奪范睢如墜雨。
東城禽羽未足言，柏直何爲口方乳。
蔣侯山中伴香火，三年不厭長齋苦。
平生傀落有誰同，要得張侯三日語。
晝閑那自運甓忙，時清不用聞雞舞。
桓榮歡喜見車馬，書冊辛勤立門戶。
自當食肉似班超，猛虎何嘗窺案俎。
用無斁八弟永城相迎韵寄懷
作者：晁補之
朝代：宋

平生殫千金，術似劉累僻。
春風九軌道，無我迷陽跡。
呼來著冠紞，野貌不改昔。
易衣憐介弟，猶有布一尺。
身慚崔浩短，胸次儼列戟。
中天翥鸞鳳，我自無六翮。
何曾客權貴，見謂貧盜璧。
堂堂涑水翁，我在此人籍。
不詆曲江賢，寧羞九年謫。
艱難累吾母，鬢髮白一夕。
獨此負吾心，敢言忠抱石。
方時半千運，異昔陽九厄。
譬馳羊腸坂，雙任臣子責。
帝王所張弛，乾坤有闔闢。
君敷皇極言，人詠蓼蕭澤。
鳶魚競飛躍，風俗凜移易。
已開公府閤，又置四郊驛。
搜求逮田野，欣喜到僮役。
雖微携手上，頗似破笯釋。
川塗見吾弟，薪木詢我宅。
憐君如我固，不歎玄尚白。
薄飲盡餘醅，凝塵振粗席。
我醉易成狂，欲起須君掖。
用評字韵和答府教授十二弟
作者：晁補之
朝代：宋

君詩飄舉似鴻驚，書入揚州子弟評。
聖世由來升俊造，少年已自得聲名。
六經正可三冬足，萬里聊堪一日行。
更約彌敦同姓樂，能來觸詠暢幽情。
用谷字韵答提刑毅父治河橋
作者：晁補之
朝代：宋

兩堤馬頭高作山，兩津車路深成谷。
截川夭矯暮虹背，排浪參差動蚿足。
七牛蹴河猶怒目，一牛從能往不復。
借牛使河此聖時，强飲不須求馬玉。
由開先萬杉栖賢羅漢入城南康守云惜君未至紫霄峰也因以此答
作者：晁補之
朝代：宋

南康南麓江州北，五百伽藍似蜜脾。
萬室千門俱面勢，不應獨是紫霄奇。
病起呈李縣令希孝
作者：晁補之
朝代：宋

次公惡醒狂，得酒要自濁。
病聞南鄰邀，不往亦踴躍。
空床成展轉，假寐風雨惡。
中虛氣襲逆，妄夢時可愕。
每慚張隠居，凌旦發囊藥。
曉來天境清，日出鳥語樂。
家人語南軒，青杏已可嚼。
復云竹齋前，階戺有迸籜。
欣然欲舉手，紗帽未能著。
平生李夫子，相得懷抱廓。
何當戒長鬚，夙駕慰寂莫。
杯杓恐不勝，快語聊一噱。
病起答關景暉
作者：晁補之
朝代：宋

卧病車馬絕，初非遺世人。
逍遥乍形散，邂逅却情真。
見護屏能力，相扶竹亦神。
閑來佐歡喜，漉酒用陶巾。
白紵辭上蘇翰林二首·其一
作者：晁補之
朝代：宋

白紵棼莫緝，紉蘭作衣袪。
朝兮日所暴，暮兮雨所濡。
木瓜諒微物，期報乃瓊琚。
芳華辭甚妙，贈我不如無。
白紵辭上蘇翰林二首·其二
作者：晁補之
朝代：宋

上山割白紵，山高葉摵摵。
持歸當戶績，爲君爲絺綌。
不惜潔如霜，畏君莫我即。
誰言菖蒲花，可聞不可識。
皖口寄懷前太平守陳公度
作者：晁補之
朝代：宋

常愛東陵早拂衣，我行曾不叩荆扉。
憑君天柱峰頭望，看我扁舟幾日歸。
皖口遭風
作者：晁補之
朝代：宋

欻起驚濤渺去程，扁舟三日滯長汀。
無心坐使群鷗舞，莽眇吾知未可乘。
直廬聯句
作者：晁補之
朝代：宋

上閤井泉甘若醴，蓬山點茶竹陰底。
庚伏恩容午課休，宮殿初凉朝雨洗。
身閑出飲官不嗔，日長睡足長精神。
未慚便作蠹魚老，拔毛濟世知何人。
直舍即事
作者：晁補之
朝代：宋

秋雲多重陰，凌旦亦可樂。
虛齋坐亭午，寒雨依高閣。
王官有憂責，霖潦河未落。
孝先但欲眠，不奈弟子謔。
黄花迫晚景，白露下叢薄。
獨當慰佳節，得酒自斟酌。
省曹夢游山示無斁
作者：晁補之
朝代：宋

萬里歸來兄弟樂，百年多病井廬思。
如何騎馬穿靴地，只夢登山著屐時。
碧牡丹
作者：晁補之
朝代：宋

漸老閒情減。春山事、撩心眼。似血桃花，似雪梨花相間。望極雅川，陽焰迷歸雁。徵鞍方長坂。正魂亂。舊事如雲散。良遊盛年俱換。罷說功名，但覺青山歸晚。記插宮花，扶醉蓬萊殿。如今霜塵滿。
碧牡丹
作者：晁補之
朝代：宋

院宇簾垂地。銀箏雁、低春水。送出燈前，婀娜腰枝柳細。步蹙香裀，紅浪隨鴛履。梁州緊鳳翹墜。悚輕體。繡帶因風起。霓裳恐非人世。調促香檀，困入流波生媚。上客休辭，眼亂尊中翠。玉階霜、透羅袂。
示張仲原秀才二首·其一
作者：晁補之
朝代：宋

去年鉅野張狂瀾，黄河水不到魚山。
焦城有屋仲子築，它日能來相往還。
示張仲原秀才二首·其二
作者：晁補之
朝代：宋

城頭急雨昏長川，城邊清流鷗鷺閑。
城西雲黑電脚落，斜日正在城東山。
祝家墩阻水旦起舟人云天上風花順矣作一絕
作者：晁補之
朝代：宋

依依牛馬辨平沙，三日扁舟近祝家。
明日揚帆應復駛，蒸雲散亂作風花。
禮部移竹次韵李員外文叔
作者：晁補之
朝代：宋

東南之美者，見伐以直幹。
豈如此君疏，猶作此郎玩。
此郎乃在此，無乃材亦散。
平生吉甫頌，意鄙枚叔亂。
坐狂得此冷，對竹頭幘岸。
尚思殺青書，充宇白虎觀。
恐此愧子猷，還成倚楹歎。
秋夜古風
作者：晁補之
朝代：宋

瑶池始波縣圃風，鄧林飛葉雲攪空。
人間櫟社幾黄落，曉窗洗黛悲青銅。
常嗟彭祖悔杖晚，不見王母桃花紅。
安知帝怒削龍伯，輿嶠已沒歸墟中。
楚人方復感時節，申旦不寐同秋蟲。
虛堂氣入枕簟肅，熟寐不復聞嗈嗈。
大言身塞不得仰，了語無異鴻毛烘。
天如旋磨人蟻却，更千萬日勞何功。
漢南種柳人笑爾，江潭悽愴彫形容。
小樓遐觀午夜闃，凉月不盡山無窮。
一身逆旅過萬物，千古昨夢如驚蓬。
胡床收慮暫一息，杲杲已上扶桑東。
秋夜西崗聯句
作者：晁補之
朝代：宋

城南遠人跡，蟲響最先秋。
河漢橫疑近，星辰爛不收。
露濃枝上月，風駛苑中籌。
下直身田野，相忘世馬牛。
市聲城郭夜，遥色草茅幽。
寂莫容還往，文章得獻酬。
天依閶闔轉，斗直未央留。
清洛東輸海，夷門北拱州。
寒燈知苦織，濁酒識窮愁。
飽食容高議，蒼顔愧薄遊。
黑貂寒事早，青史素心遒。
附驥容吾鈍，黄金試絡頭。
秋竹
作者：晁補之
朝代：宋

秋風多煩冤，竹是歲寒物。
朝寒階玲瓏，暮寒階卹勿。
翻然下一葉，未覺瘦崷崒。
豈無陳根旁，寂莫衆頭屈。
何時雷填填，看爾射地出。
秦國夫人挽辭三首·其一
作者：晁補之
朝代：宋

指李仙源後，興唐帝胄餘。
家傳湖北句，人誦嶺南書。
知子唯賓客，揚名屬起居。
平生操史筆，遺事一欷歔。
秦國夫人挽辭三首·其三
作者：晁補之
朝代：宋

酷好春秋學，親書列女篇。
胡兒吟敢並，逸少字方傳。
餘事猶閨範，高材自世賢。
凱風君莫誦，秋柏已成阡。
秦國夫人挽辭三首·其二
作者：晁補之
朝代：宋

相國家風獨，夫人壼範如。
寶珈宜服象，文錦合軒魚。
感慨溫成議，光華慶壽餘。
非夫聞敵退，應愧此生虛。
秦國夫人挽辭安門下母二首·其一
作者：晁補之
朝代：宋

瓜瓞傳仙裔，鳲鳩媲積功。
龍章看子貴，鶴髮與夫同。
褕翟丹青裏，珠襦鼓吹中。
秋原送車淚，斜日起西風。